**Προς Εμμαούς: Αντιμετωπίζοντας το πένθος** επί τη βάσει των σταδίων της Elisabeth Kubler-Ross

**Σ. Δεσπότης[[1]](#footnote-1)**

#  Προλεγόμενα

* Ο **θάνατος** είναι η αναπόσπαστη «όψη» της ζωής. Οι μόνες βεβαιότητες για τον άνθρωπο εν γένει είναι **η γέννηση και ο θάνατος**, ο οποίος είναι μάλιστα ο πλέον *δημοκράτης* (καθώς είμαστε όλοι ίσοι ενώπιόν του και μόνοι): ***Τούτη η Γη που την πατούμε, όλοι μέσα της θε να μπούμε***… (πρβλ. τον μακάβριο χορό - «macabre dance» στο χείλος της «αβύσσου»).Έρως και θάνατος, ηδονή και οδύνη, νανούρισμα και θρήνος, αναπαραγωγή και αυτοσυντήρηση, τα δύο βασικά νεύρα της ανθρώπινης ύπαρξης, η οποία είναι εγκιβωτισμένη στον φαύλο χορό της ηδονής και της οδύνης. Βεβαίως το πένθος (π.) δεν αφορά μόνον στον θάνατο, αλλά αποτελεί διαδικασία ψυχικής προσαρμογής στην **απώλεια καθετί αγαπημένου, η οποία (απώλεια) ενίοτε γίνεται αισθητή ως ήττα.** Άρα το π. συνδέεται με το διαζύγιο, με το «χάσιμο» του αγαπημένου κατοικίδιου, με την ανεργία, ενώ συνδέεται και με το ναρκισσιστικό τραύμα. Τελικά στη ζωή **πολλές - μικρές απώλειες** μάς προετοιμάζουν για την **μεγάλη απώλεια** ή / και τη *μετάνοια – μεταΣτροφή* (ή *επιΣτροφή,* όπωςονομάζεται στη Βίβλο): τη μεταμόρφωση – αναγέννηση (πρβλ. τον «πνιγμό της ψυχής» [Ισαάκ Σύρος, *Ομ.* 46] και τον γνωστό λόγο του Κυρίου προς τον αββά Σιλουανό: «*Κράτα το νου σου στον Άδη και μην απελπίζεσαι»[[2]](#footnote-2)*).

Κάποια βασικά σημεία απαραίτητα για την πραγμάτευση του θέματος[[3]](#footnote-3):

1. Στον ανθρώπινο βίο μάλλον προηγείται ***το πένθος*** τής ζωής[[4]](#footnote-4): Ο μεγάλος έρως προϋποθέτει την απώλεια,[[5]](#footnote-5) καθώς η ουσιαστική αγάπη προϋποθέτει *(α)* το θάνατο του ναρκισσιστικού Εγώ, ώστε να *(β)* επιβιώσει και μετά θάνατον, όταν αλλάζουν οι (ανα)«παραστάσεις». Συνεπώς για να αποικήσει κάποιος σε μια δημιουργική και γόνιμη σχέση με τον *άλλον* - τον *έτερον* ***πρέπει οπωσδήποτε* να πενθήσει!** Τελικά δεν αποτελεί παράδοξο ότι στην παράδοση πολλών λαών (και του ελληνικού έθνους) το τυπικό τού γάμου, περιείχε στοιχεία έντονου πένθους – αποχωρισμού, που εκφράζονται με το επονομαζόμενο *καμάρωμα* / σιωπή της νύφης (όταν έχουμε ανδροτοπική εγκατάσταση) ή / και το κλάμα του γαμβρού (σε γυναικοτοπική)[[6]](#footnote-6). Όλα αυτά τα στοιχεία παραλληλίζουν το γάμο με *αρπαγή* αντίστοιχη εκείνης της Περσεφόνης, καθώς τόσο στο γάμο όσο και στην κηδεία (μέσω των κολλύβων) οι συμμετέχοντες γεύονται παρόμοιους καρπούς (π.χ. ρόδι). Ιδιαίτερα στους υποχθόνιους θεούς πρόσφεραν γλυκίσματα με μέλι (μελίπηκτα) Μεγάλα τραύματα συνδέονται με μεγάλα θαύματα, όπως και τα ηφαιστιογενή τοπία μεταβάλλονται στα πλέον γοητευτικά περιβάλλοντα. Ας μην λησμονείται το γεγονός ότι τα περισσότερα βιβλία της Παλαιάς (ή μάλλον Πρώτης) Διαθήκης αποτελούν προϊόν του τραύματος της εξορίας *επί των ποταμών Βαβυλώνος*. Το ίδιο άλλωστε συμβαίνει και με τους διαλόγους του Πλάτωνα, ο οποίος ξεκίνησε ως ποιητής τραγωδιών και εν συνεχεία βίωσε πολλές διαψεύσεις στη ζωή του. Ο ίδιος ο εβραϊκός λαός μετονομάστηκε σε *Ισραήλ* μετά από ολονύκτια πάλη με τον κατεξοχήν Άγγελο του Κυρίου, πριν τη διάβαση ποταμού, για να επιστρέψει στην πατρίδα. Ήδη η πρώτη «σύλληψη» του Μονοθεϊσμού καταγράφεται στον προφήτη της αγάπης Ωσηέ, όταν το Βόρειο Βασίλειο αλίσκεται.

2. Αντίστροφα μέχρι σήμερα σε πολλές επαρχιακές κώμες το «μνημόσυνο» στον τάφο του προγόνου ***καλεί*** / ***συγκροτεί*** την κοινότητα των ζώντων σε σύναξη και δη «πανήγυρη». Σε κάθε περίπτωση το πένθος δεν αφορούσε επί αιώνες αποκλειστικά ιδιωτικά στο «σύντροφο» ή την οικογένεια του αποθανόντος, αλλά την κοινότητα: ο νεκρός ετοιμαζόταν με τα «καλά» του για το μεγάλο ταξίδι, ενώ και μετά το μοιρολόι ***κατ’ οίκον*** (όπου [στο μοιρολόι] εκτίθονταν και οι αδυναμίες του χαρακτήρα του), η σωρός – το «σκήνωμά» του λιτανευόταν, εντός εικοσιτετραώρου από την κοίμησή του, στους δρόμους της κώμης[[7]](#footnote-7), πριν εναποτεθεί στο Κοιμητήριο (στην αρχαιότητα το ξημέρωμα): «Δεν μπορούσε παλιά ακόμη και να πεθάνει κάποιος, **αν δεν συμφωνούσε η Κοινότητα**», η οποία ασκούσε *δύναμη δεσμευτική* στην ψυχή ***και* το σώμα** (Danford: ο «μακαρισμός» «Θεός σχωρέστον» ήταν απαραίτητη συνθήκη για να ενσωματωθεί και να ησυχάσει!)[[8]](#footnote-8). Στην Κάρπαθο και σε άλλα μέρη της Ελλάδος συντρώνε με τους νεκρούς (και μάλιστα ΙΧΘΥ) στα Κοιμητήρια τα δύο Ψυχοσάββατα, τα οποία συνδέονται με την περίοδο προ και μετά του Πάσχα, όπως και τη Λαμπρή Τρίτη ή το Σάββατο της Διακαινησίμου («Παμποντιακόν Πανοΰρ– Τη Θωμά 'ς σα Σούρμενα»[[9]](#footnote-9)), αναβιώνοντας τα *Ροδοφόρια* της αυτοκρατορικής περιόδου (Rosalia): «Μακαρίζουμε τους νεκρούς και πολυχρονίζουμε τους ζώντες» ήταν η συνήθης φράση εκείνων των ημερών[[10]](#footnote-10). Επίσης οι πεθαμένοι προσκαλούνται και στον γάμο ενός μέλους της οικογένειας. Δεσπόζουν οι **40 μέρες πένθους, χρονικό διάστημα, που συνδέεται και με την απομόνωση της λεχώνας γυναίκας[[11]](#footnote-11)** και τη μετάβασή της με αυτόν τον τρόπο σε ένα καινούργιο στάτους. Σημειωτέον ότι στον αρχαίο Κόσμο η σεξουαλική επαφή και το άγγιγμα του νεκρού (πρβλ. τον «ασπασμό») αποτελούσαν τις δύο κατεξοχήν αιτίες *ακαθαρσίας* (πρβλ. τις διατάξεις του Λευιτικού), καθώς συγκροτούν τους δύο πόλους του προμνημονευθέντος φαύλου κύκλου της ηδονής και της οδύνης, όπου εγκλωβίζεται κάθε βροτός, ο οποίος από τη στιγμή που αντικρίζει το φως του ήλιου τρέμει τον πόνο, τις ενοχές και τον θάνατο. Επιπλέον πρέπει να σημειωθεί ότι δεν υπάρχει θρησκεία που δεν πιστεύει στην μετά θάνατον ζωή, έστω κι αν αυτή απουσιάζει στο περιεχόμενο της πλειονότητας των μοιρολογιών.

3. Το πένθος αποτέλεσε μεγάλο ταμπού το β’ ήμισυ του 20ου αι[[12]](#footnote-12), καθώς η νεωτερικότητα ήταν ***νηπενθής***. Το πένθος εσωτερικοποιήθηκε και ιδιωτικοποιήθηκε. Μετά τη μετάβαση από τις κοινωνίες, που ασχολούνταν με το «κάλλιστον έργον» – «την καλλίστην τέχνη» της γεωργίας (αγροκτηνοτροφικές) σε αστικές, ο θάνατος δεν αποτέλεσε για τον ***θνησιγενή*** άνθρωπο μια *φυσική* πραγματικότητα, καθώς ο κάτοικος της πόλεως καθίσταται *ξένος* προς τον κύκλο της φύσης, ενώ πλέον έπαψαν να βιώνονται οι **διαβατήριες τελετές** (με τα τρία στάδια: αποχωρισμός, διάβαση, ενσωμάτωση) και γενικότερα λησμονήθηκε η **τελετουργία**, «η οποία λειτουργεί ως μήτρα συμβόλων και μύηση θείας εμπειρίας (δια μέσου της βίωσης του πόνου – θανάτου - αναγέννησης). Σημειωτέον ότι όλες οι μεγάλες τελετουργίες αποτελούν κατά βάθος *εμπειρίες* δραματοποιημένου *θανάτου,* καθώς στον πυρήνα τους επιβιώνει ο μύθος *του νεαρού νεκρού*. Έτσι μέσω της αναβίωσης του συγκεκριμένου μύθου, η οποία συντελείται μέσω της παραστατικότητας / εκδραμάτισης (τραγούδι [= ποίηση, μέλος, χορός], εικόνα και δρώμενο) μυσταγωγούν τον συμμετέχοντα σε μια *άλλη* γνώση ενός αιφνίδιου, άλαλου, άγριου κόσμου (όπως π.χ. η «κακή -φόνισσα μάνα», το αρνητικό μητρικό θείο), ο οποίος δαμάζεται μόνον εάν τον αναΠαραστήσουμε τελετουργικά. Σε αυτήν την αναπαράσταση ο χρόνος, ο οποίος στη ζωή είναι μέγεθος αδυσώπητο, μεταμορφώνεται σε ιερό (μέγεθος) με τη δύναμη να μεταμορφώνει υπάρξεις και να παράγει Τέχνη εικαστική». [[13]](#footnote-13) Η απομάγευση, η απομάκρυνση από το Ιερό (η οποία έχει συνέπειες και στην Τέχνη), εκδηλώνεται μέχρι σήμερα με το να «μακιγιάρουμε» ποικιλοτρόπως τον θάνατο**,** αναθέτοντας σε ένα Γραφείο «τελετών» ή «κοινωνικών εξυπηρετήσεων» (όχι κηδειών) την ετοιμασία του νεκρού, ενώ αποφεύγεται η παρουσία κατά την εκταφή (όπου επίσης ο θάνατος θεάται κατάματα) στο Νεκροταφείο, που επίσης φαντάζει εξωτερικά ως ένας «βασιλικός κήπος».

4. Πλέον στον 21ο αι. μετά και τις αλλεπάλληλες κρίσεις αρχίζει και πάλι να υιοθετείται το «**Ζω στο Πάθος – άρα Υπάρχω».** Πρόκειται για τις απώλειες λόγω AIDS τη δεκαετία του 90, την κατάρρευση των δίδυμων Πύργων το 2001, τη μετατροπή της Μεσογείου [ιδιαιτέρως του Αιγαίου και της Λαμπεντούζα] σε θαλάσσιους τάφους άκλαυτων πτωμάτων (που αναγνωρίζονται κατόπιν απλώς ως νούμερα– ανώνυμες ανθρώπινες υπάρξεις)[[14]](#footnote-14), τη συνεχιζόμενη αναζήτηση των «εξαφανισμένων» στην Κύπρο και τη Λατινική Αμερική, την οικονομική Κρίση με αποκορύφωση το σοκ (=την κατάπληξη), που προκάλεσε στον «πολιτισμένο» δυτικό κόσμο η Πανδημία και η αποστασιοποίηση από τον «άλλον», και το πιο τραγικό: η απουσία δυνατότητας να ασπαστεί κάποιος για τελευταία φορά τον αγαπημένο του. Σημειώνει ο Κυριάκος Βλασσόπουλος[[15]](#footnote-15)*:* «Ήδη από την αρχή του επίγειου βίου μας **είμαστε στο έλεος της καλοσύνης των ξένων**. Διακατεχόμαστε από το νόστο ή μάλλον τη *νοσταλγία* επιστροφής *ένθα ουκ έστι πόνος* […. Το **πρώτο εγώ είναι σωματικό** και συγκροτείται από το χάδι και άγγιγμα, καθώς με το κλάμα του νηπίου καλείται κάποιος να χορέψει αναλογικά με τις ανάγκες. Βιώνουμε ματαιώσεις ως τραύματα και τριών ειδών **πένθη: για τη θνητότητα, την έλλειψη παντοδυναμίας, τη διαφορά των άλλων** (που δεν είναι εμείς). Κι όμως, το πένθος, ως ψυχική λειτουργία, που επιτρέπει το θρήνο, ταυτόχρονα μεταμορφώνεται σε γεννήτρια διάνοιξης νέων διαδρομών ζωής και επιθυμίας. Τα κενά - οι αστοχίες και οι απουσίες μεταλλάσσονται σε πηγή δημιουργίας σκέψης. Έτσι γονιμοποιείται η γέννηση του ποιητή, της τέχνης, του πολιτισμού ως αναΠαράστασης εκείνου που απωλέσθηκε.Σήμερα άλλωστε διαπιστώνουμε ότι το πρώτο *σημείο της ανθρώπινης* κουλτούρας είναι ένα σπασμένο μηριαίο οστό, τραύμα το οποίο στα ζώα προκαλεί έναν αργό και βασανιστικό θάνατο. στην περίπτωση όμως του συγκεκριμένου λαβωμένου πρωτογόνου, η επιβίωσή του οφείλεται στην παρουσία και δράση ενός «καλού Σαμαρίτη» ίσως και ενός πανδοχέα με άγνωστα κίνητρα (ενσυναίσθηση – κοινός φόβος, ευθύνη αστερισμός συμΠάθειας – αλληλεγγύης ηθικής;)».

Πλέον στον 21ο αι. δεν θεωρούνται επαρκή ούτε η σιωπή[[16]](#footnote-16) ούτε το Ρέκβιεμ (Requiem = η [νεκρώσιμη ακολουθία](https://el.wikipedia.org/w/index.php?title=%CE%9D%CE%B5%CE%BA%CF%81%CF%8E%CF%83%CE%B9%CE%BC%CE%B7_%CE%B1%CE%BA%CE%BF%CE%BB%CE%BF%CF%85%CE%B8%CE%AF%CE%B1&action=edit&redlink=1) της [Καθολικής Εκκλησίας](https://el.wikipedia.org/wiki/%CE%9A%CE%B1%CE%B8%CE%BF%CE%BB%CE%B9%CE%BA%CE%AE_%CE%95%CE%BA%CE%BA%CE%BB%CE%B7%CF%83%CE%AF%CE%B1), της οποίας το [εισοδικό](https://el.wikipedia.org/w/index.php?title=%CE%95%CE%B9%CF%83%CE%BF%CE%B4%CE%B9%CE%BA%CF%8C&action=edit&redlink=1) αρχίζει με την παρακλητική φράση: "*Requiem aeternam dona eis Domine*" (= **Ανάπαυσιν αιώνιον** δος αυτοίς Κύριε). «Ήδη στο κλεινό άστυ ο γυναικείος θρήνος (< θρέομαι = ουρλιάζω) και η οιμωγή, που συνήθως αντιπαρατίθεται στη σιωπή των ανδρών ενώπιον του σκηνώματος του κεκοιμημένου (το οποίο επίσης κείται παγερά σιωπηρό) επιχειρήθηκε να γίνει αντικείμενο ελέγχου μέσω δύο μεθόδων: (α) του Επιταφίου λόγου (π.χ. του Περικλή στον Κεραμικό και το κενοτάφιο του «Άγνωστου Στρατιώτη») και (β) του ανεβάσματος της αρχαίας Τραγωδίας τον μήνα Μάρτιο στο θέατρο του Διονύσου (στην ομώνυμη εορτή), όπου την ίδια ημέρα «ερμηνεύονταν» τρεις διαδοχικές παραστάσεις, πριν ανεβεί και η κωμωδία το απόγευμα για να εκτονωθεί η ένταση. Στην αρχαιότερη εξ αυτών (τραγωδία), τους *Πέρσες* του Αισχύλου, ακούγεται περί το τέλος η άναρθρη κραυγή των πενθούντων γυναικών Αϊ - Αϊ (η οποία απηχείται στο όνομα του πρωταγωνιστή αυτόχειρα *Αίαντα* και εκφράζει το *«Αλίμονο»*, ενώ ταυτόχρονα ίσως αντιπαρατίθεται προς την «πολιτικά ορθή» φράση Αεί – Αιών)[[17]](#footnote-17). Σημειωτέον ότι οι Πέρσες διατηρούν μέχρι σήμερα το μακάμ *ταχρίρ* για να εκφράσουν ως καθαρό σημαίνον τον ολολυγμό με άνευ νοήματος φράσεις (πρβλ. το Αμάν). Μανιάτικα Μοιρολόγια εξετάζονται και από δυτικούς ανθρωπολόγους σήμερα στο πλαίσιο της προσπάθειας να σπάσει η σιωπή και γενικότερη η παθητική στάση απέναντι στη συμφορά του «άλλου», καθώς ο πολίτης έχει μετατραπεί σε θεατή – ηδονοβλεψία του πόνου του «έτερου». Με άλλα λόγια αναβιώνει σήμερα μετά από πολλαπλές Κρίσεις, η ανάγκη παρουσίας «μαρτύρων», με τη διττή έννοια του όρου: (α) την κατάθεση της μαρτυρίας και (β) την ενεργό συμμετοχή στο πένθος του έτερου. Υπό αυτή την έννοια, όπως σημειώθηκε ανωτέρω, με έργα όπως η «Λειτουργία της Πανούκλας», αμφισβητείται η ολοκλήρωση μιας κηδείας (= φροντίδας του κεκοιμημένου») με ένα απλό Ρέκβιεμ, την ευχή για Ανάπαυση.

Στο επίκεντρο του ενδιαφέροντος τον 21ο αι. τοποθετούνται και πάλι το πάσχον σώμα του Προμηθέα Δεσμώτη και του Οιδίποδα τύραννου, όπως επίσης και η *αυτομαστίγωση των Σιιτών Μουσουλμάνων*, όταν αναβιώνοντας την τραγική μοίρα του ιδρυτή τους Χουσεΐν (του οποίου η κεφαλή φυλάσσεται μαζί με εκείνη του Βαπτιστή σε ναό της Δαμασκού) εορτάζουν την Ασούρα και παρέχεται η ευκαιρία να ξεφύγουν από το περιθώριο όπου ζουν μετανάστες («αόρατοι φτωχοί»).[[18]](#footnote-18) Ήδη στον Μεσαίωνα και οι πασχοντες από την πανδημία χριστιανικοί λαοί έστησαν στα τρίστρατα Εσταυρωμένο που μοιράζεται μαζί τους την οδύνη και τον τρόμο, ενώ τότε καθιερώνεται και η παράσταση Πιετά (Pietà).[[19]](#footnote-19)

Η «θανατολόγος» Elisabeth Kubler-Ross[[20]](#footnote-20) (*On Death and Dying* 1969 [!]) μελέτησε συστηματικά άτομα που έχουν εμπειρία της απώλειας το μεγάλο ταμπού του 20ου αι., διακρίνοντας τα πέντε στάδια του πένθους: άρνηση, θυμός, διαπραγμάτευση, κατάθλιψη, και αποδοχή. Αναλυτικά τα πέντε στάδια είναι τα εξής:

1. **Άρνηση – Aπομόνωση**: Το στάδιο αυτό βιώνεται συχνά ως μια κατάσταση κατάπληξης (**σοκ),** συνοδευόμενη ενίοτε από μια αίσθηση **εξωπραγματικού.** Το μούδιασμα, η άρνηση του γεγονότος, ο κλονισμός και η δυσπιστία (ειδικά όταν η απώλεια είναι αιφνίδια), ο αποπροσανατολισμός, ο συγκλονισμός αποτελούν τα απαραίτητα εργαλεία συμβιβασμού με τη νέα πραγματικότητα της απώλειας. Η περίοδος αυτή χαρακτηρίζεται από πολλές αντιδράσεις: σωματικές, συναισθηματικές, συμπεριφορικές και γνωσιακές[[21]](#footnote-21).
2. **Θυμός**: Ακολουθεί ο θυμός απέναντι σε όποιον (κατά την άποψή μας) φέρει ευθύνη για την απώλεια: τον εαυτό, την οικογένεια και τους φίλους, τους γιατρούς, τον κόσμο (γενικά), το αγαπημένο πρόσωπο που έφυγε, τον ίδιο τον Θεό. Εν προκειμένω ισχύουν τα λόγια του «προφήτη του πάθους και των θρήνων» Ιερεμία: *Θεέ μου με απάτησες και απατήθηκα!* Όσο πιο σημαντικό και αγαπητό ήταν το πρόσωπο που έφυγε, τόσο πιο έντονα συναισθήματα θυμού κι ενοχών βιώνονται. Πρόκειται για τον πυρήνα του θρήνου, καθώς, μετά το αρχικό μούδιασμα του α΄ σταδίου, εκδηλώνεται κλιμακούμενος **πόνος έντονος και βαθύς**. Χρονικά αυτά τα συναισθήματα εκδηλώνονται **μετά το συμβάν του θανάτου και την κηδεία.** Σε μια δεύτερη φάση το **άτομο, εκτός από το θυμό, διακατέχεται από έντονη επιθυμία να ξανασυναντήσει τον αποβιώσαντα.** **Η β’ κρίση,** μπορεί να εμφανιστεί σε οποιαδήποτε στιγμή κατά τους πρώτους μήνες. Είναι σημαντικό στο στάδιο **αυτό, να μην αποκρύβεται ο πόνος.** Οι άνθρωποι, που περιστοιχίζουν τον πενθούντα, πρέπει να γίνουν τα δοχεία, τα οποία θα υποδεχθούν αυτόν τον πόνο – το κλάμα μέσω της καλλιέργειας της ενσυναίσθησης (EQ αντί IQ).[[22]](#footnote-22)
3. **Διαπραγμάτευση**: σε αυτό το στάδιο αναδύονται ερωτήσεις τύπου “τι θα γινόταν αν / αν δεν;” που συχνά συνοδεύονται από ενοχή. Πρόκειται για τη σκέψη τι θα μπορούσε να είχε γίνει για να σωθεί το αγαπημένο σας πρόσωπο. Στην τρίτη φάση εμφανίζονται επίσης η **αποδιοργάνωση, η απελπισία** και η **μοναξιά**. Μαζί με τον κεκοιμημένο έχει ταφεί κι ένα κομμάτι του εγώ. Οπότε ο πενθών νοιώθει πως απειλούνται η ταυτότητα και η ασφάλειά του και αυτό είναι που του προκαλεί άγχος. **Στο τρίτο στάδιο,** ο πενθών ανακαλεί και αναβιώνει (πολλές ενίοτε) στιγμές από τη συνύπαρξή του με τον κεκοιμημένο. Ίως μέσα από τη διαπραγμάτευση προκύψει και η διάθεση «Για να το συζητήσουμε με τον Θεό!», έστω κι αν «υλοποιείται» κατεξοχήν ως άσμα διαμαρτυρίας, όπως συμβαίνει στον Ψαλτήρα, όπου σε πολλές περιπτώσεις ξεχειλίζει ο θυμός και απέναντι στον Γιαχβέ αλλά και αισθήματα αντεκδίκησης απέναντι στους εχθρούς («Πρόσθες αὔτοῖς κακὰ Κύριε» (Ησ. 26, 15).
4. **Κατάθλιψη**: Η θλίψη, το πιο αναγνωρίσιμο σύμπτωμα του πένθους, «απαιτεί» απόσυρση πιθανόν από τις συνήθεις δραστηριότητες και σε μια εμπειρία ομίχλης, καθώς φαίνεται δύσκολο το να προχωρήσει κάποιος στη ζωή του χωρίς το συγκεκριμένο πρόσωπο. Αυτή η εμπειρία μπορεί να σημαίνει «Δεν πιστεύω, δεν ελπίζω, είμαι ελεύθερος» ή και τη φράση «Δεν είσαι Θεός και μάλιστα Πατέρας για να μου το κάνεις αυτό».
5. **Αποδοχή**: τέλος έρχεται η συμφιλίωση με τη νέα πραγματικότητα, όπου το αγαπημένο μας πρόσωπο δεν είναι σωματικά πια παρόν. Στη συγκεκριμένη φάση προσαρμογής στη νέα πραγματικότητα, το πρόσωπο, έχοντας πλέον αποκτήσει απόσταση από τους παλιούς ρόλους που είχε όταν ζούσε το αγαπημένο πρόσωπο, ***αναδιοργανώνεται****. Τότε* ***αποδέχεται την απώλεια*** *και αισθάνεται ότι είναι σε θέση να αρχίσει ξανά τη ζωή του. Στη φάση αυτή το άτομο πονάει λιγότερο και η ένταση του θρήνου έχει μειωθεί. Το άτομο κατανοεί ότι η ζωή συνεχίζεται και τα γεγονότα και οι προκλήσεις είναι αρκετές και ικανές να του κινήσουν το ενδιαφέρον*. δημιουργείται περισσότερο μια νέα σχέση μνήμης – *εν*θύμησης. Στο στάδιο της ολοκλήρωσης, οι σκέψεις για το αγαπημένο πρόσωπο που χάθηκε, γίνονται με λιγότερο ή και καθόλου πόνο. Υπάρχει πάντοτε το αίσθημα της λύπης αλλά όχι ο σπαρακτικός πόνος των πρώτων σταδίων.

Πρέπει εν προκειμένω να σημειώσουμε τα εξής:

**Α.** Η θλίψη ουσιαστικά αφορά **σε εμάς[[23]](#footnote-23)** και όχι στον νεκρό. Η κηδεία είναι η μοναδική διαβατήρια τελετή στην οποία δεν συμμετέχει ενεργά ο πρωταγωνιστής. Πολλές φορές δεν θρηνούμε το θάνατο του άλλου αλλά του ΕΓΩ ( = ναρκισσιστικό τραύμα, αποδόμηση του ναρκισ. μεγαλείου). Πρέπει, όμως, όπως θα τονισθεί και κατωτέρω, να βρούμε το θάρρος να περάσουμε μέσα από το καμίνι της θλίψης.

**Β.** Η διαδικασία του πένθους είναι πολύπλοκη και ιδιαίτερη ακόμη και για τον ενήλικα. Ο τρόπος εκδήλωσης του θρήνου εξαρτάται από τα εξής:

(1) **την προσωπικότητα εκείνου που θρηνεί,** κυρίως το πώς βίωσε δηλ. τους πρώιμους χωρισμούς και τη διάβαση από την ενικότητα στη δυαδικότητα και τέλος στην τριαδικότητα.

**(2) τον τρόπο του θανάτου:** προσδοκώμενος ή ξαφνικός, με βία ή όχι (δολοφονία, αυτοκτονία)

**(3) το είδος της σχέσης με το νεκρό:** Όσο πιο πολύ αγαπάμε κάποιον, τόσο πολύ πενθούμε. Κορυφαίο πένθος είναι η απώλεια παιδιού από τη μητέρα, διότι χάνεται η σάρκα, αλλά και το μέλλον της.

**(4)** Ο τρόπος, με τον οποίο αντιλαμβάνεται ***το παιδί* το θάνατο[[24]](#footnote-24)** και την απώλεια, διαφέρει ανάλογα με την ηλικία και την προσωπικότητα του. Κάθε παιδί έχει την μοναδικότητά του και ζει σε διαφορετικό οικογενειακό περιβάλλον.

Οι παθολογικές περιπλοκές, που εμφανίζονται και μεταβάλλουν το πένθος σε *περιπεπλεγμένο*, είναι οι εξής:

* Το άτομο **αδυνατεί** να πενθήσει.
* Το άτομο **καθυστερεί** να εκδηλώσει το θρήνο.
* Ο θρήνος **αλλοιώνεται** (για παράδειγμα, με υπερβολικές αυτομομφές, ενοχές ή θυμό).
* Ο θρήνος **παρατείνεται** επ’ αόριστον ( και εξελίσσεται σταδιακά σε κλινική κατάθλιψη).

**Γ.** Τα πέντε στάδια της θλίψης **δεν εξελίσσονται γραμμικά**. Μπορεί να εμφανιστούν σε οποιαδήποτε σειρά, και πιθανόν περισσότερο από μία φορά. Δεν διέρχονται όλοι οι πενθούντες απαραίτητα όλα τα ανωτέρω στάδια ή με τη συγκεκριμένη σειρά. Συνήθως χρειάζονται 18-24 μήνες για να ξεπεράσει κάποιος το θάνατο αγαπημένου του προσώπου, αν και το πένθος επανέρχεται σε περιόδους – ορόσημα (γενέθλια αποθανόντος, μεγάλες Εορτές). Όταν πρόκειται για ξαφνικό τραυματικό θάνατο, ο χρόνος μπορεί να είναι μεγαλύτερος. Ο στόχος του ανωτέρου μοντέλου είναι να βοηθήσει τον πενθούντα να συνειδητοποιήσει ότι τα συγκεκριμένα βιώματα, αν και τρομακτικά ή συντριπτικά, είναι ένα φυσιολογικό μέρος του Θρήνου, και έτσι να φθάσει στην επούλωση. Τα μνημόσυνα, που προβλέπει η Εκκλησία, ουσιαστικά αναδεικνύουν τους σταθμούς στο γίγνεσθαι του πένθους (3ήμερα, 9μερα, **40μερα**, χρόνος).

**Δ.** Σε κάθε περίπτωση το πένθος πρέπει να βιωθεί: αλλιώς λειτουργεί ως δηλητήριο (δεν είναι «γυναικείο» προνόμιο): *διήλθωμεν διά πυρός και ύδατος* (Ψ. 65, 12 Ο’) *δεν πονάς είσαι υπέρ φύσιν*[[25]](#footnote-25). Το «Χαμόγελο του Παιδιού» και οτιδήποτε πραγματικά καλό υπάρχει στον κόσμο ουσιαστικά είναι μετά την τραγική συνάντηση με τον θάνατο.

Βεβαίως σήμερα, ταυτόχρονα ανθεί και ο τουρισμός των κοιμητηρίων και σε κάποιους κύκλους απαντά και μία ιδιότυπη ηδονή του πόνου, αντί της χαράς ο κατεξοχήν καρπός του Αγ. Πνεύματος. Στον μοναχισμό **επιχειρείται η ακολουθία της μέσης οδού: η *μελέτη / μνήμη θανάτου,*** η οποία εκφράζεται με το γνωστό λόγιο: ***«Αν πεθάνεις πριν πεθάνεις, δεν θα πεθάνεις όταν πεθάνεις»***. Πρόκειται για το *χαροποιό πένθος* (Ισαάκ Σύρος), το οποίο βιώνεται κατεξοχήν κατά την περίοδο της Αγίας και Μεγάλης Τεσσαρακοστής, αλλά και μέσω της παρουσίας στα οστεοφυλάκια των μονών, καθώς απουσιάζει στην Ανατολή το έθος να κοιμούνται οι μοναχοί στον τάφο τους [Βενεδικτίνοι][[26]](#footnote-26). Σε κάθε περίπτωση ήδη στην Πρώτη Εκκλησία η ημέρα της Κοίμησης βιώνεται ως τα κατεξοχήν ημέρα γενεθλίων.

Σε αυτό το άρθρο θα επιχειρήσουμε τα εξής:

1. Ήδη έχω ασχοληθεί ιστορικοφιλολογικά με τη συγκεκριμένη περικοπή στο άρθρο μου: The Way to Emmaus (Lk. 24, 13-32) *Orthodoxes Forum* 22(2008) 169-180[[27]](#footnote-27). Eν προκειμένω θα επιχειρήσω να αναδείξω τα λεγόμενα «κενά της αφήγησης»: το πώς δηλ. πανανθρώπινες εμπειρίες, όπως το γίγνεσθαι του πένθους με τα πέντε στάδια πραγμάτωσής του, βοηθούν τον αναγνώστη μιας ευαγγελικής περικοπής να κατανοήσει καλύτερα εκείνες τις αντιδράσεις των πρωταγωνιστών και δευτεραγωνιστών μιας αφήγησης, που **δεν** περιγράφονται από έναν συγγραφέα. Εκείνος, όμως, (ο συγγραφέας) υποθέτει ότι οι πρώτοι αναγνώστες-ακροατές, όντας εξοικειωμένοι με την κτίση και τη φύση του ανθρώπου, θα τις συνυπονοήσουν. Σημειωτέον ότι η *Προς Εμμαούς* αφήγηση παραδίδεται αποκλειστικά και μόνον από τον συγγραφέα της Κ.Δ., που ταυτόχρονα ήταν και ιατρός, τον Λουκά.
2. Μάλιστα όπως αποδεικνύω στο προμνημονευθέν άρθρο μου, η συγκεκριμένη αφήγηση, η οποία εκτυλίσσεται στο αγαπημένο «θέατρο» του συγγραφέα, την Οδό, περιέχει πολλά δραματικά – καθαρτικά στοιχεία, καθώς προβάλλει στην αφηγηματική σκηνή **ως «μια διαβατήρια τελετή»** από το σκότος στο φως, ενώ επιπλέον κατέχει θέση στρατηγική στην καρδιά του δίτομου έργου του ιατρού, πραγματοποιώντας ταυτόχρονα ένα μοναδικό flash back (μια «ανασκόπηση») και ταυτόχρονα ένα flash forward (μια «πρόΛηψη»). Στο τέλος της παρούσας Εισήγησης μπορεί ο αναγνώστης σε Πίνακες (τους οποίους δεν παρέθεσα κατά τη δημοσίευση του προμνημονευθέντος άρθρου μου) να κατανοήσει πώς η μελέτη της παρούσας περικοπής συντελεί στον ευαγγελισμό.
3. Ας μην λησμονούμε ότι το δίτομο έργο του Λουκά γράφεται σε μια εποχή κατά την οποία ο **κοσμοπολίτης αντιμετωπίζει έντονα το πρόβλημα του πένθους**, παρά την πολιτική προπαγάνδα περί της επιστροφής της ανθρωπότητας στον Χρυσό Αιώνα του Κρόνου. Αυτήν ακριβώς την περίοδο, κατά την οποία το θέαμα της σφαγής ζώων και ανθρώπων στην αρένα ήταν η κατεξοχήν απόλαυση των μαζών (μέσω των θηριομαχιών και μονομαχιών), παρατηρείται έξαρση σύστασης Σωματείων (των γνωστών Κολλεγίων), μέσω των οποίων οι συμμετέχοντες ελπίζουν στην τέλεση μνημοσυνών προς τιμήν τους μετά θάνατον, ενώ και στην ελίτ παρατηρείται η άσκηση της υιοθεσίας ώστε να υπάρχει ένας «διάδοχος», ο οποίος θα φροντίσει τον θετό πατέρα στο γήρας και θα διατηρήσει και το όνομά του μετά θάνατον. Ήδη η Τέχνη της εποχής, ακόμη και στο πώς απεικονίζει τον ρωμαλέο Ηρακλή, οπτικά μεταδίδει στον θεατή της το στοιχείο της περιρρέουσας *μελαγχολίας*[[28]](#footnote-28). Γι΄ αυτόν το λόγο ιδιαίτερα αγαπητός στα αυτοκρατορικά χρόνια ήταν **ο Ευριπίδης,** ο οποίος με το έργο του επηρέασε το λίαν προσφιλές και στο νεότερο ελληνισμό βυζαντινό έπος *Χριστός Πάσχων*. Ήδη και στην Π.Δ. ο Άδωνις με κάποιο τρόπο απηχείται στο Αντονάι (ένα από τα ονόματα του Γιαχβέ, ο οποίος κατεξοχήν στο Ζαχαρία 12 προβάλλει ως πάσχων και αντικείμενο θρήνου).
4. Ο Χριστιανισμός καθιερώθηκε στη Μεσόγειο επειδή μέσω της κοινής Τράπεζας και της εκδήλωσης των Χαρισμάτων πρόσφερε ακριβώς ίαση – θεραπεία (σωτηρία), την οποία επαγγέλονταν και οι *Θεραπευτές* της Αιγύπτου και οι *Εσσαίοι* με κέντρο τους το Κοινόβιο του Κουμράν και άλλα φιλοσοφικά κινήματα, που είχαν αναπτύξει την **τέχνη της παραμυθίας ή / και αλυπίας.** Οι πλέον γνωστοί φιλόσοφοι – ιατροί ήταν ο Επίκουρος (Επιστολή προς Μενοικέα και η τετραφάρμακος*: όταν ζω εγώ δεν υπάρχει θάνατος, όταν υπάρχει ο θάνατος δεν ζω εγώ[[29]](#footnote-29).* βλ. το επίγραμμα του Καζαντζάκη: *Δεν πιστεύω τίποτε, δεν ελπίζω τίποτε, είμαι ελεύθερος*) και ο Επίκτητος, ο οποίος χρησιμοποιεί στις *Διατριβές* του για την ψυχή τη φράση: *Επεστράφη* (πρβλ. Σενέκας: *Περί της Συντομίας της Ζωής*). Λίαν προσφιλή ήταν και τα ελευσίνια μυστήρια, όπου ο θάνατος βιωνόταν ως ο αδελφός του ύπνου και ο μύστης απολάμβανε μέσα από συγκεκριμένο τελετουργικό την *ηδεία ελπίδα της αθανασίας*.
5. Βεβαίως η περικοπή *Προς Εμμαούς* δεν είναι δυνατόν να εξεταστεί αυτόνομα. Προηγείται τριήμερη σιωπή, πένθος και θρήνος, στοιχεία, τα οποία όμως δεν ζωγραφίζονται από τον Λουκά αλλά υπονοούνται. Μέχρι σήμερα στην Εξόδιο Ακολουθία της ορθόδοξης Εκκλησίας –την αρτιότερη ίσως Ακολουθία, η οποία αποτελεί ποίημα του γνωστού «δογματολόγου» αγ. Ιωάννη από την πολύπαθη Δαμασκό, δεν περιέχονται τροπάρια τα οποία να παραπέμπουν στην Ανάσταση και δεν ψάλλεται σε κανένα σημείο ο θριαμβευτικός παιάνας του Χριστιανισμού, το «Χριστός ανέστη» ούτε αναγιγνώσκεται η γνωστή παρακλητική παλαιοδιαθηκική περικοπή (το εσπερινό Ανάγνωσμα όταν τιμάται Μάρτυς):*Δίκαιος δὲ ἐὰν φθάσῃ τελευτῆσαι ἐν ἀναπαύσει ἔσται* (Σοφ. Σολ. 4, 7)[[30]](#footnote-30). Αντιθέτως ο συγγραφέας *θρηνεί και οδύρεται εννοώντας τον θάνατο,* καθώς διασπάται η πολύχρονη ερωτική συζυγία ψυχής και σώματος. H Πορεία προς Εμμαούς ως παράδειγμα διάβασης του Πένθους

Οι εμφανίσεις του αναστάντος Ιησού διακρίνονται σε δύο κατηγορίες:

α/ σε αυτές, όπου η μορφή Του είναι άμεσα εμφανής και η παρουσία του συνδέεται με εντολή προς τους μαθητές να διακηρύξουν το γεγονός της Ανάστασης στην Οικουμένη, συνδυασμένη με υπόσχεση ότι θα παραμένει ανάμεσά τους (*μοτίβο εξουσιοδότησης:* Μτ. 28, 16-20. Λκ. 24, 36-49. Ιω. 20, 19-23. πρβλ. 21, 15-22) και

β/ σε αυτές όπου ο Ιησούς παρουσιάζεται ‘εν ετέρα μορφή’ και κατόπιν αυτοαποκαλύπτεται μέσω της ερμηνείας των Γραφών, ενός γεύματος και των λόγων του (*μοτίβο αναγνώρισης* Λκ. **24, 13-31. 24, 32**. Ιω. 20, 14-16. 21, 4β. 9. 12 κε.)[[31]](#footnote-31). Σε δύο περιπτώσεις της πρώτης κατηγορίας υπεισέρχεται το μοτίβο της *αμφιβολίας* και κατόπιν της *τεκμηρίωσης* της ταυτότητας του Ιησού (Λκ. 24, 36-49. Ιω. 20, 19-23).

Με αυτόν τον τρόπο αντιμετωπίζεται η ελληνιστική μη σωματική κατανόηση της αναστάσεως. Σε όλες τις περιπτώσεις πρόκειται περί μιας συγκλονιστικής συνάντησης όπου την πρωτοβουλία την έχει απόλυτα ο Ιησούς, ο οποίος ακόμα και μετά την Ανάστασή του εξακολουθεί να φέρει τα στίγματα του Σταυρού και να βρίσκεται μαζί με την Εκκλησία Του. Εν προκειμένω πρέπει να σημειώσουμε ότι η ελπίδα της ανάστασης δεν είχε συγκεκριμένο λάβει τη μορφή συγκεκριμένου δόγματος στον Ιουδαϊσμό, καθώς άλλες αιρέσεις πίστευαν στη διαιώνιση της ψυχής και άλλες στην ανάσταση του σώματος, όταν ανατείλει ο καινός αιών (όπως οι Φαρισαίοι), χωρίς όμως να επικεντρώνονται στη μορφή αυτού του κορμιού, ενώ πολύ περισσότερο δεν πίστευαν ότι ήδη κάποιος έχει αναστηθεί και άρα ήδη τα Έσχατα έχουν ανατείλει. Επίσης η ανάσταση (όπως άλλωστε και η εκ Παρθένου Γέννηση) δεν συνδεόταν με την αναμονή της έλευσης του ελευθερωτή Μεσσία. Ενώ η Π.Δ. με αρκετά χωρία μπορεί να τεκμηριώσει την αναμονή ενός παθητού Χριστού, όσον αφορά στην ανάσταση είναι εξαιρετικά φειδωλή και «σκοτεινή». Έτσι, ενώ κάποιοι ερευνητές έχουν ισχυριστεί ότι τα Πάθη του Κυρίου είναι η «Γραφή ιστορικοποιημένη» (και ιδίως ο Ψ. 21 [22]), δεν μπορούν να ισχυριστούν το ίδιο για τις εμφανίσεις του Αναστάντος. Στον Χριστιανισμό το γεγονόςτης Ανάστασης τοποθετείται ομοφώνωβς στο Κέντρο του Κηρύγματος και της Πίστης, έστω κι αν οι πρώτες μάρτυρες είναι γυναίκες και μεταξύ των αφηγήσεων απαντούν διαφορές, φυσιολογικές όταν πρόκειται για την εμπειρία ενός τόσο απρόσμενου και εκπληκτικού γεγονότος.

Η συμπόρευση του αναστάντος Ιησού με τους δύο μαθητές που βαδίζουν προς τους Εμμαούς[[32]](#footnote-32) καταγράφεται αποκλειστικά και μόνον από το Λουκά και αποτελεί την πρώτη αναστάσιμη εμφάνισή του στο Ευαγγέλιό του. μορφολογικά ανήκει στη δεύτερη κατηγορία μαζί με την εμφάνισή του σαν κηπουρού στη Μαρία τη Μαγδαληνή. Και οι δύο διηγήσεις είναι οι πιο ζωντανές και δραματικές του είδους.

Η Προς Εμμαούς ακολουθεί τον αγαπητό στη Βίβλο χιασμό[[33]](#footnote-33):

* A. 11 χλμ. «κατηφορικά» (2 ώρες πεζοπορία από τη ΜητρόΠολη στους Εμμαούς (= Θερμές [ιαματικές] Πηγές 13)
	+ Β. Συζήτηση για τον Κενό Τάφο (14)
		- Γ. Ο Ιησούς Προσκολλάται και Συμπορεύεται (15-16: Θεϊκή ΣυγΚατάβαση)
			* Δ. Οι Μαθητές διατυπώνουν την Απογοήτευσή τους (17-24)
				+ **Ε. Ο Κύριος Ερμηνεύει το ΔΕΙ της Σταύρωσης και του Δοξασμού Του (25-27)**
			* Δ. Χριστοφάνεια / Επιφάνεια κατά την Κλάση του Άρτου (28-30)
		- Γ. Ο Κύριος εξαφανίζεται (31)
	+ Β. Εν-Θύμηση της Καύσης της Καρδιάς των μαθητών κατά την Ερμηνεία των Γραφών (32)

Α. Η Ανάσταση των Μαθητών και η Εξαγγελία της Ανάστασης – Μαρτυρία του Ευ+Αγγελίου (33-35)

Ο Λουκάς τοποθετεί το δραματικό αυτό περιστατικό στο κέντρο μιας *τριάδας* πασχάλιωνγεγονότων τα οποία διαδραματίστηκαν *τῇ δὲ μιᾷ τῶν Σαββάτων****.*** Όπως σημειώνει με έμφαση ο Κλεοπάς (24, 21), έχουν ήδη παρέλθει *τρεις* ημέρες από το δραματικό Πάθος, ενώ έχει μεσολαβήσει η *ησυχία* - η κατάπαυση του σαββάτου (23, 56). Το πρώτο συμβάν με το οποίο εγκαινιάζεται η ***μια*** (πρώτη) μέρα της εβδομάδος είναι η ανακάλυψη του κενού τάφου και ο ευαγγελισμός *τριών* γυναικών που αναφέρονται ονομαστικά (*Μαγδαληνή Μαρία και Ιωάννα και Μαρία η Ιακώβου***)** και κάποιων άλλων από δύο *άνδρες* *ἐν ἐσθῆτι ἀστραπτούσῃ.* Το ευαγγέλιο αυτό συμπυκνώνεται στη φράση: *οὐκ ἔστιν ὧδε͵ ἀλλὰ ἠγέρθη.* Όπως και κατά τον Ευαγγελισμό της Θεοτόκου στην *Πρωτοϊστορία* του Ιησού, έτσι και στη Μεταϊστορία η παρουσία και το ευαγγέλιο του αγγέλου καταρχήν προκαλούν στο γυναικείο φύλο **φόβο, αλλά κατόπιν οδηγούν στην πίστη.**

Αξιοσημείωτο επίσης στοιχείο είναι ότι η ερμηνεία-ο ευαγγελισμός γίνεται **καθ’ οδόν** (περιπατητικά). Ολόκληρο το έργο του Λουκά χρησιμοποιεί με έμφαση το σύμβολο της *οδού* προκειμένου να δώσει σε κάθε *Θεόφιλο* που κατακλύζεται από μια υπερπροσφορά θρησκειών μυστηριακών και φιλοσοφιών μυστικιστικών την απάντηση στο ερώτημα ‘ποιά είναι η οδός προς την αλήθεια και την ζωή και ταυτόχρονα την παράκληση και θεραπεία’. Η ίδια η πίστη παρουσιάζεται στα έργα του Λκ. ως *η οδός του Κυρίου* (18, 25. 19, 9. πρβλ. 1QS 9, 17. 10, 20) και οι χριστιανοί ως οι ‘της οδού’(Πρ. 9, 2). Η διαδικασία της ‘καθ’ οδόν ερμηνευτικής’ συντελείται και στις Πράξεις με τον ευνούχο θησαυροφύλακα της βασιλίσσης των Αιθιόπων, η οποία έφερε τον τίτλο ‘Κανδάκη’ (Πρ. 8, 28-35).

Ας εξετάσουμε όμως τα στάδια του πένθους τα οποία βίωσαν οι μαθητές αυτό το τριήμερο, βάσει και της προηγηθείσας ανάλυσης της θανατολόγου Kubler-Ross:

* **Άρνηση – Απομόνωση**

Γνωρίζουμε ότι οι μαθητές και οι μαθήτριες προφανώς και διά τον φόβο των Ιουδαίων (για να μην υποστούν δηλ. και εκείνοι τη θανατική βία) αποσύρθηκαν σε κάποιον κλειστό χώρο, πιθανότατα το υπερώον, το οποίο σήμερα ταυτίζεται με κτήριο πάνω στον τάφο του Δαυίδ. Βεβαίως και τους βασάνιζαν οι τύψεις για τους εξής λόγους:

* Οι ίδιοι εγκατέλειψαν τον διδάσκαλό τους έρμαιο στα χέρια των «ανόμων». Ο Κέλσος το 170 μ. Χ. στο πρώτο αντιρρητικό συστηματικό Κείμενο κατά των Χριστιανών[[34]](#footnote-34), θα αντιπαραβάλει τον «άγιο των ελληνορρωμαϊκών χρόνων» Σωκράτη, με τον Χριστό και διερωτάται: είναι δυνατόν κάποιος να είναι αγγελιοφόρος της αλήθειας, εάν οι ίδιοι οι μαθητές του τον εγκατέλειψαν στις τελευταίες στιγμές; Ο ίδιος ο Πλάτων ίσως βίωνε τέτοιες ενοχές καθώς δεν συμμετείχε στον αποχαιρετισμό του διαδσκάλου του (πρβλ. Φαίδρος).
* Τους ανόμους καθοδήγησε ένας από τον κύκλο τους, ο Ιούδας. Εκείνος, που είχε ***επιλέξει*** ο Κύριος για να διαχειρίζεται τα οικονομικά της Κοινότητας, πρόδωσε τον δάσκαλο και αυτοκτόνησε. Ήταν ο μοναδικός από τη συντροφιά των μαθητών που καταγόταν από την περιφέρεια του Αγίου Όρους και όχι τη Γαλιλαία των αλλοδαπών. Μαζί του είχαν κηρύξει, «θαυματουργήσει» και συμφάει.
* Προφανώς τα αισθήματα αυτών των ενοχών κορυφώθηκαν με την ησυχία του Σαββάτου, το οποίο εκείνη την εποχή ταυτιζόταν με την θριαμβευτική ανάμνηση του Πέσαχ (= Πάσχα). Ούτως ή άλλως η «ηρεμία» μεγιστοποιεί το σοκ, διότι οι πενθούντες χρειάζονται την παραμυθία των έξωθεν, όχι μόνον για να αντιμετωπίσουν καθημερινές ανάγκες, οι οποίες πλέον παραμελούνται. Οι άλλοι εόρταζαν το πασχαλινό Συμπόσιο και αναβίωναν το αβλαβές *πέρασμα του εξολοθρευτή αγγέλου* από τα σπίτια τους και τη διάσωση των πρωτοτόκων, όπως και τη διάβαση της Ερυθράς Θαλάσσης, όταν και καταποντίστηκαν οι αντίπαλοι. Και ο κύκλος του Ιησού πενθούσε την επίσκεψη του Εξολοθρευτή στην πλέον φρικιαστική του όψη, όπως και τον ενταφιασμό στον Άδη, εκείνου στον οποίο επένδυσαν τα «όνειρἀ τους» για ένα καινούργιο Πάσχα και μία τελειωτική Έξοδο από τους δυνάστες.

Βεβαίως **οι γυναίκες μαθήτριες διαφοροποιούνται έναντι των ανδρών «αδελφών» τους στη στάση** απέναντι στον διδάσκαλό τους. Σημειωτέον ότι δεν είχαν συμμετάσχει στο Τελευταίο (Μυστικό) Δείπνο του Κυρίου τους. Ας παρακολουθήσουμε τις αντιδράσεις τους:

* Επιστρέφοντας από τον τάφο στον Οίκο, αντί να επιμεληθούν το άναμμα των λύχνων και κάτι βρώσιμο για να γιορταστεί έστω και στοιχειωδώς το λαμπρό Τραπέζι του Πάσχα με όλο το τελετουργικό του και τη ζώσα ανάμνηση της λύτρωσης, εκείνες *ἡτοίμασαν ἀρώματα καὶ μύρα,* έχοντας παρατηρήσει όχι μόνον ***πού,*** αλλά και το πώς (***ὡς)*** *ἐτέθη τὸ σῶμα αὐτοῦ*. Είχαν δηλ. επισημάνει ότι δεν παρασχέθηκαν όλες οι τιμές που αρμόζουν σε έναν νεκρό. Εν προκειμένω λειτούργησαν ως εναλλακτικές Αντιγόνες
* Ενώ το ιουδαϊκό τυπικό της πρώτης περιόδου μετά την κηδεία πρόβλεπε την επονομαζομένη επταήμερη σιβά (shiva – πένθος), τον εγκλεισμό στην οικία σε κατάσταση πένθους, εκείνες, χωρίς να τρέμουν από την πιθανότητα να υποστούν συνέπειες, καθώς ακόμη δεν είχε καν ανατείλει ο ήλιος (ὄρθρου βαθέως), ***ἦλθον*** *ἐπὶ τὸ μνῆμα*, φέρουσαι *ἃ ἡτοίμασαν ἀρώματα*[[35]](#footnote-35). Εισέρχονται και στο μνημείο / μνήμα χωρίς επίσης να τρέμουν την ακαθαρσία, η οποία προβλεπόταν από την επαφή με το θάνατο, όπως άλλωστε συνέβαινε και με τη σφαίρα της σεξουαλικότητας.
* Εν προκειμένω το σοκ της απώλειας πολλαπλασιάζεται: *3εἰσελθοῦσαι* ***δὲ οὐχ εὗρον*** *τὸ σῶμα* ***τοῦ κυρίου*** *Ἰησοῦ.* Τα ενδεχόμενα,τα οποία κατέκλυσαν το νου τους, ήταν πιθανότατα τα εξής: είτε να έχει αρπαγεί στον ουρανό είτε το πιο σύνηθες: είχε βεβηλωθεί το σώμα του νεκρού και δη κατά την ημέρα της ησυχίας (!), καθώς ήδη είχε καταστεί εμφανές ότι ο Ιησούς ήταν εξαιρετικά μισητός στην ηγεσία και τους Ιεροσολυμίτες, οι οποίοι ζούσαν από τον θρησκευτικό τουρισμό και την απρόσκοπτη λειτουργία του Ναού, την οποία ο Κύριος ανέτρεψε. Αυτή όμως η βεβήλωση στον αρχαίο κόσμο σήμαινε ότι το πνεύμα (του νεκρού) αδυνατούσε να αναπαυθεί και περιφερόταν ως βρυκόλακας.
* Η κατάσταση της συγκεκριμένης «απορίας» λύεται με την ξαφνική εμφάνιση δύο αγγέλων, η οποία όμως από τους μαθητές έγινε κατόπιν αποδεκτή ως *λήρος* (το παραλήρημα), αντίδραση (όπως διαπιστώσαμε) συνήθη στην α’ φάση του Πένθους. Σε κάθε περίπτωση η αντίδραση των γυναικών **αποδεικνύει το επιπλέον σοκ,** το οποίο προστέθηκε σε εκείνο της απώλειας και της υποψίας βεβήλωσης του πτώματος. Το Κείμενο χρησιμοποιεί αρχικά το ***«ἐν τῷ ἀπορεῖσθαι»*** (όχι *ἀπορούντων* ίσως και με την έννοια ότι «πλέον ανακαλύπτω ότι δεν διαθέτω πόρο διαφυγής») και στη συνέχεια σημειώνει: *ἐμφόβων καὶ* ***κλινουσῶν τὰ πρόσωπα εἰς τὴν γῆν****.* Η γαία, με την οποία συνδέεται ιδιαίτερα η γυνή, ούτως ή άλλως είναι ο ελληνικός «προφήτης» της νεκρανάστασης.

Η πρώτη έξοδος από την κατάπληξη (το σοκ) συντελείται μέσω (α) ενός ερώτηματος, το οποίο έχει πλούσια ειρωνεία, και βεβαίως (β) μέσω της μνήμης – ανάκλησης των λόγων, τους οποίους όμως είχε απευθύνει αρχικά ο Κύριος στους άνδρες μαθητές του. Έτσι το Κείμενο του Λουκά μάλλον υποδηλώνει ότι εκείνοι θα έπρεπε να έχουν έλθει πρώτοι στον τάφο!

Οι γυναίκες στο τέλος της περικοπής (και όχι στην αρχή της) παρουσιάζονται «επώνυμα» [10 Ὴσαν δὲ (α) ἡ Μαγδαληνὴ Μαρία καὶ (B) Ἰωάννα καὶ (γ) Μαρία ἡ Ἰακώβου (δ) καὶ αἱ λοιπαὶ σὺν αὐταῖς]. Αυτές επιστρέφουν για να γίνουν άγγελοι των αγγέλων. Βεβαίως δεν φοράνε **εσθήτα αστράπτουσα,** αλλά προφανώς φέρουν την καταστολή του πένθους, συνοδευόμενη και με άλλα χαρακτηριστικά πενθούντος (κόμη αφρόντιστη κ.ά.): *Ἔλεγον* (σε παρατατικό και άρα με διάρκεια και ένταση) *πρὸς τοὺς ἀποστόλους ταῦτα. Καὶ* (=αλλά) *ἐφάνησαν ἐνώπιον αὐτῶν ὡσεὶ λῆρος τὰ ῥήματα ταῦτα, καὶ ἠπίστουν αὐταῖς* (σε παρατατικό και άρα με διάρκεια και ένταση).

Προφανώς πέρα από την άρνηση - απιστία, η αμηχανία πολλαπλασιάστηκε και στους μαθητές. Μόνον ο Σίμων ακολούθησε το παράδειγμά των γυναικών αδελφών: *Ὁ δὲ Πέτρος* ***ἀναστὰς****, ἔδραμεν ἐπὶ τὸ μνημεῖον καὶ παρακύψας βλέπει τὰ ὀθόνια μόνα, καὶ ἀπῆλθεν πρὸς ἑαυτὸν θαυμάζων τὸ γεγονός.* Ο Κορυφαίος σε αντίθεση προς τις γυναίκες μαθήτριες δεν βλέπει κάποιον άγγελο – αγγελιοφόρο ούτε ακούει κάποια μαρτυρία.

**Θυμός**

Μετά και τη διασταύρωση των λόγων των Μυροφόρων από τον Σίμωνα, και το πρώτο σοκ (αμηχανία), ο θυμός των μαθητών ξεχειλίζει. Βεβαίως, όπως σημειώσαμε, ήδη είχαν κατακλυστεί από ενοχές για την πλήρη εγκατάλειψη του δασκάλου τους στα χέρια των ανόμων.

* Πλέον προφανώς **θυμώνουν και απέναντι στις γυναίκες**, οι οποίες αντί να αναλάβουν τον «κλασικό» γυναικείο ρόλο της «μοιρολογίστρας», λειτουργούν ως παραμυθήτριες / «παράκλητοι». Οι ίδιοι θεωρούν ότι αυτές παραπλανώνται και παραπλανούν. Έτσι απέρριψαν ***ωσεί λήρο*** (= παραλήρημα) το *αναστάσιμο* Κήρυγμα των γυναικών, όπως ακριβώς θα αντιδράσει η μελλοντική φιλοσοφική ελίτ στο δικό τους Ευαγγέλιο. Το άπαξ λεγόμενο στην Κ.Δ. «λήρος» πιθανότατα δεν συνδέεται με το φύλο (γυναικείο). Σημειωτέον ότι ο Κέλσος χαρακτηρίζει ***πάροιστρα*** τα γύναια, που έγιναν οι πρώτοι αυτόπτες του κενού τάφου, καθώς αυτόπτης του γεγονότος *της Ανάστασης* δεν μαρτυρείται στα κανονικά Κείμενα. Ο λήρος μάλλον συνδέεται με το περιεχόμενο του μηνύματος: ότι κάποιος δηλ. αναστήθηκε σωματικά εκ των νεκρών πριν την τελική Κρίση (όπως ίσχυε για τους Φαρισαίους) αποτελούσε Ουτοπία και για Εβραίους και βεβαίως και για Έλληνες. Κι όμως οι γυναίκες ήδη επέδειξαν μια λίαν θεραπευτική για το πένθος κινητικότητα αντί της στατικότητας των ανδρών «συναδέλφων» τους, η οποία (στατικότητα) συνεπάγεται ανακύκληση συναισθημάτων και διόγκωση της μελαγχολίας. Οι γυναίκες με το να προσκομίσουν μύρα, σύμβολα αθανασίας, και με το να συζητήσουν με τους απαστράπτοντες αγγελιοφόρους, προφανώς ήδη είχαν περάσει σε ένα στάδιο διαπραγμάτευσης.
* Στην περικοπή *Προς Εμμαούς* αποτυπώνεται ότι οι μαθητές επιπλέον οργίζονται **εναντίον** των πολιτικών (συμπεριλαμβανομένου του Ηρώδη Αντίπα, ο οποίος μόνον στον Λκ. δικάζει τον Γαλιλαίο στα Ιεροσόλυμα) και **των θρησκευτικών ηγετών - φονευτών**, οι οποίοι διαχειρίζονταν το Άγιον Όρος (της Σιών) και δη τον ομφαλό της Γης. Αυτοί δεν τον θανάτωσαν απλώς, αλλά, αφού τον δίκασαν, τον ενέπαιξαν σωματικά και ψυχικά και στο τέλος δεν τον λιθοβόλησαν, όπως τον Στέφανο, αλλά τον ανέβασαν στο πλέον εξευτελιστικό όργανο καταδίκης στην Pax Romana για να υποστεί τον πλέον αργό και επώδυνο θάνατο.
* Στην περικοπή *Προς Εμμαούς* αποτυπώνεται επίσης το γεγονός ότι ο θυμός στράφηκε και εναντίον του ίδιου του Ιησού, στον οποίο είχαν επενδύσει επί τρία έτη τα εθνικιστικά τους οράματα για λύτρωση από τους ξένους – ακάθαρτους κατακτητές, τους Ρωμαίους (που οι Εσσαίοι ονομάζουν με τον κωδικό «Κιττιείς» [Κύπριοι]).

Η πλήρης απογοήτευση είχε ως συνέπεια, δύο «δευτεροκλασάτοι» μαθητές καθώς δεν ανήκουν στον κύκλο των Δώδεκα ή μάλλον Έντεκα, να τολμήσουν ένα καινούργιο ξεκίνημα στη ζωή τους μετά την απώλεια τόσου πολύτιμου χρόνου από τη ζωή τους ακολουθώντας έναν Ναζωραίο, ο οποίος διέθετε έναν άμεσο κύκλο που αμέσως στον πρώτο κίνδυνο τον πρόδωσε. Οι Εμμαοί αποτελούσαν στην ιουδαϊκή ιστορία σύμβολο στρατιωτικής νίκης απέναντι στους «αλλοεθνείς» και ετυμολογικά (=θερμά λουτρά) παραπέμπουν σε χώρο ίασης και αναψυχής. Γι’ αυτό η συγκεκριμένη κώμη θα μπορούσε για τους δύο συγκεκριμένους μαθητές να γίνει σύμβολο μιας καινούργιας αρχής στη ζωή τους.

Σημαντικό βέβαια για τον Ευαγγελιστή **δεν είναι τόσο η ανακοίνωση των ονομάτων των πεζοπόρων**. Ούτως ή άλλως, ως άριστος αφηγηματογράφος, αφήνει τον ένα ανώνυμο, όχι γιατί είναι ο ίδιος, αλλά για να μπορεί να **ταυτιστεί** ο ευγενής ακροατής μαζί του και να ζήσει την προσωπική του ανάσταση. Ούτως ή άλλως θα διαπιστωθεί ότι η εκτεταμένη αναφορά τους στον Ιησού και τη «διαδρομή» Του, ουσιαστικά ταυτίζεται με την άποψη και της φιλοσοφικής ελίτ, αλλά και των μονοθεϊστών για το πρόσωπο του Ναζαρηνού.

**Σημαντικότερη είναι η πορεία τους,** αφού και οι δύο παρουσιάζονται να απομακρύνονται όχι μόνον τοπογραφικά, αλλά και υπαρξιακά από τη Μητρόπολη Ιερουσαλήμ, η οποία αποτελεί τον πυρήνα - το κέντρο της ‘θεολογικής γεωγραφίας’ του Λκ., αφού συνιστά το συνδετικό κρίκο μεταξύ θεϊκής Επαγγελίας και ιστορικής Εκπλήρωσης. Μετά από μια τριήμερη αναμονή και κλιμάκωση της αγωνίας φαίνεται ότι η απογοήτευση από την τραγική κατάληξη του Ιησού του Ναζαρηνού τούς οδηγεί στο να στρέψουν τα νώτα προς ολόκληρο το σχέδιο της θείας Οικονομίας, το οποίο έχει στο Λκ. την πόλη του Δαβίδ ως σημείο αναφοράς του. Τη στιγμή αυτής της υπαρξιακής απομάκρυνσης από την αγία Πόλη, ο Ιησούς αφού πρώτα *τους προσεγγίσει, κατόπιν συμπορεύεται* μαζί τους. Παρουσιάζεται έτσι ακόμα και μετά την ανάστασή Του να συνεχίζει το *Οδοιπορικό,* που χάραξε από τη Γαλιλαία στην Ιερουσαλήμ, την *Έξοδο*, η οποία, όπως χαρακτηριστικά σημειώνει ο στ. 9, 51, δεν έχει ως τέλος της το Σταυρό αλλά την ανάληψή του.

Αυτή η τελευταία «κάθοδος» του Ιησού στον Άδη της απελπισίας της ανθρώπινης ψυχής τελικά θα οδηγήσει τους μαθητές στην «ανάσταση» από τον τάφο της μεσσιακής τους ελπίδας και εν συνεχεία σε μια ιδιότυπη «ανάληψή» τους στο ιεραποστολικό πεδίο της παρουσίας της Βασιλείας του Θεού στην ιστορία και στον κόσμο. Ουσιαστικά ιστορείται – «ζωγραφίζεται» από τον Λουκά **μια ανάληψητων μαθητών προ της Αναλήψεως του Ιησού!** Η εμφάνιση αυτή του Ιησού με τη μορφή του πεζοπόρου αποτελεί μορφολογικά και ουσιαστικά τη δεύτερη κατά σειρά διήγηση της ‘μεταμόρφωσης’ του Ιησού στο Λκ.[[36]](#footnote-36)

Το βάδισμα / *περπάτημα* και μάλιστα στο αναστάσιμο πολύχρωμο ευωδιαστό περιβάλλον της φύσης (αφού είναι άνοιξη), τους προσφέρει τη μοναδικό δυνατότητα, όντας πλέον μόνον δύο και όχι μονάδες μιας κοινότητας ίσως και 120 «αδελφών», κλεισμένων σε ένα σκοτεινό πιθανότατα δωμάτιο, να εκδηλώσουν το θυμό τους: τα ρήματα *συζητώ* και *αντιβάλλω* σημαίνουν μια πολύ *καυτή συζήτηση* για όλα αυτά, που τους βασάνιζαν συσσωρευμένα χωρίς όμως εκείνοι να συμφωνούν απόλυτα μεταξύ τους. Ο νέος συνοδοιπόρος, ενώ ως παντογνώστης γνωρίζει τα τρίσβαθα της καρδιάς, προσποιείται τον αφελή, έτσι ώστε να εξαγάγουν όλο το «δηλητήριο» από την καρδιά τους. Σε αντίθεση προς ό,τι συνέβη προς τις γυναίκες αποστόλους, οι οποίες ήταν έτοιμες γι’ αυτό (όπως βεβαιώνει η στάση τους), ο Κύριος και όχι κάποιος αγγελιοφόρος, προκαλώντας σοκ (κατάπληξη), δεν προβαίνει άμεσα σε αποκαλύψεις, αφού πρώτα τους μεμφτεί, όπως έπραξαν οι άγγελοι με τις μυροφόρες. Αντιθέτως Εκείνος γίνεται αποδέκτης μομφής για την τραγική του άγνοια. Και από την απάντηση του Κλεοπά μάλλον συμπεραίνουμε ότι είχαν περάσει στο επόμενο στάδιο της κατάθλιψης, χωρίς βέβαια να αγνοούμε ότι αυτή συμπλέκεται με τη διαπραγμάτευση.

* **Κατάθλιψη**

Ήδη επισημάνθηκε ότι ακριβώς τη στιγμή τής από κοινού συμπόρευσης και συναναζήτησης, τους εγγίζει το πρόσωπο, το οποίο τους ‘βασανίζει’. Εν προκειμένω θεωρώ ότι έχουμε σημεία κατάθλιψης, διότι εμμέσως πλην σαφώς στοχοποιείται ο ίδιος ο Ιησούς Χριστός. Αυτός, ενώ στην αρχή εμφανίστηκε δυνατός - ισχυρός στα λόγια και τα έργα, κατόπιν έγινε έρμαιο στα χέρια των ανόμων εκπροσώπων της πολιτικής και θρησκευτικής ηγεσίας. Ενώ είχε υποσχεθεί, ήδη έχουν παρέλθει τρεις μέρες και τίποτε από όσα διακήρυξε περί σωτηρίας (καταρχάς του ίδιου του εαυτού του) δεν έχει πραγματοποιηθεί. Ο ίδιος ο Σίμων έτρεξε στον τάφο. Και ενώ αυτός ως κορυφαίος μαθητής του, που είχε την εμπειρία της Μεταμορφώσεως στο όρος της Γαλιλαίας, θα έπρεπε αντί για τους αγγέλους που «είδαν» οι γυναίκες, να αντικρίσει τον ίδιο τον Κύριο ώστε να τον καθησυχάσει, Εκείνον δεν τον είδε. Αυτή η ένσταση εναντίον του γεγονότος της Ανάστασης και του κενού μνημείου συναντάται κατόπιν σε συγγράμματα εναντίον του Χριστιανισμού, όπως και το γεγονός ότι ο Αναστάς δεν εμφανίστηκε στους Σταυρωτές Του για να λάβει την ελάχιστη «ρεβάνς» (αντεκδίκηση). Ας εξετάσουμε λεπτομερέστερα πώς ξεχειλίζει η οργή και των δύο – ομοθυμαδόν εναντίον του Ιησού από τη Ναζαρέτ, ενώ μέχρι το σημείο εκείνο, διαφωνούσαν μεταξύ τους.

Εντυπωσιακό είναι και το πώς ο Κύριος, ακολουθώντας μία ιδιότυπη «περιπατητική» μέθοδο (που εφάρμοζε και ο Αριστοτέλης κατά τον όρθρο με τους νεοεισαγόμενους στη φιλοσοφία του και το εσπέρας με τους «προχωρημένους» μαθητές του), γίνεται το δοχείο, που υποδέχεται όλη τη «λάβα» της έκρηξης της καρδιάς τους, την οποία εκείνος πυροδοτεί. Ήδη διαπιστώσαμε ότι αυτή είναι η οδός προς τη θεραπεία ενός πενθούντος, η εκδήλωση δηλ. του θρήνου του.

Ειδικότερα η αποκάλυψη του αναστάντος Ναζαρηνού συντελείται με τη **μέθοδο της τραγικής άγνοιας**. Ενώ οι ακροατές γνωρίζουν ότι Εκείνος, που πλησιάζει τον όμιλο των δύο μαθητών, είναι ο παντογνώστης Ιησούς, οι μαθητές το αγνοούν. Ο Ιησούς προσπαθεί μάλιστα να προσεγγίσει ακόμη περισσότερο τους δύο απογοητευμένους μαθητές με μια ερώτηση η οποία δεν υποκρίνεται απλώς τραγική, αλλά πλήρη και παχυλή άγνοια των συμβάντων στην Ιερουσαλήμ. Παρόμοια τεχνική ακολουθεί ο Ιησούς στο διάλογό Του με τη Σαμαρείτιδα στο κατά Ιωάννη (κεφ. 4). Οι δύο συνοδοιπόροι αφού εκφράσουν κάπως υποτιμητικά την έκπληξή τους για το γεγονός αυτό με την ερώτηση *Σὺ μόνος παροικεῖς Ἰερουσαλὴμ καὶ οὐκ ἔγνως τὰ γενόμενα ἐν αὐτῇ ἐν ταῖς ἡμέραις ταύταις*; αντιδρούν ως εξής:

(α) **Στέκονται**[[37]](#footnote-37), ενώ βρίσκονταν σε κατάσταση ουσιαστικά φυγής και φυσιογνωμικά ζωγραφίζονται ως «σκυθρωποί» [= ἐχοντες την όψιν οργίλην, κατηφείς, μαλαγχολικοί]).

(β) Ακολούθως εξωτερικεύσουν την αιτία της κατάθλιψης: (1) ο Ιησούς ο Ναζαρηνός παρότι δυνατός *και στον λόγο και στο έργο* και παρότι ήταν «επίσημος» και έναντι του Θεού και των ανθρώπων[[38]](#footnote-38), τελικά έγινε έρμαιο των πολιτικώς και θρησκευτικών ηγετών χωρίς καμιά αντίσταση είτε λεκτική είτε σημειωτική εκ μέρους του ή εκ του Θεού. Και εμείς, ενώ ελπίζαμε (σε παρατατικό και άρα σε διάρκεια) ότι αυτός θα είναι ο «μαρμαρωμένος βασιλιάς» - ο λυτρωτής του Ισραήλ, είναι ήδη ***τρίτη μέρα*** και τίποτε δεν έχει γίνει για να ανατρέψει την κατάσταση. Σημειωτέον ότι την τρίτη μέρα θεωρούνταν ότι πλέον η ψυχή αποχωρίζεται οριστικά και αμετάκλητα τον σύζυγό της, το σώμα, αφού αυτό αρχίζει πλήρως να παραμορφώνεται: *ἡμεῖς δὲ ἠλπίζομεν ὅτι αὐτός ἐστιν ὁ μέλλων λυτροῦσθαι τὸν Ἰσραήλ· ἀλλά γε καὶ σὺν πᾶσιν τούτοις τρίτην ταύτην ἡμέραν ἄγει ἀφ΄ οὗ ταῦτα ἐγένετο* (*Εμείς* ***ελπίζαμε*** *ότι αυτός είναι Εκείνος, ο οποίος πρόκειται να ελευθερώσει τον Ισραήλ.* ***Αλλ’ όλα παρ’ όλα αυτά****, αυτή σήμερα είναι η τρίτη ημέρα, αφότου έγιναν αυτά’*)*.*

Η απάντησή τους δηλ. κορυφώνεται με το ρήμα ***ἐλπίζειν*** σε χρόνο παρελθοντικό και μάλιστα παρατατικό και κυρίως το *ἀλλά γε καὶ σὺν πᾶσιν τούτοις* εκφράζουν ανάγλυφα το αίσθημα της αποκορύφωσης της απελπισίας μετά από τρεις μέρες μάταιης αναμονής. Η απόκριση καταλήγει με την αναφορά στην αμφισβητούμενη πληροφορία των *‘ευφάνταστων’* (σύμφωνα με τους δύο μαθητές) γυναικών περί της ***οπτασίας*** των αγγέλων οι οποίοι λένε ότι *ζει* (σε χρόνο ενεστώτα) και στην επιβεβαίωση αυτής της πληροφορίας από ‘τινές’ και όχι μόνον από τον Πέτρο που αναφέρεται στο στ. 24, 12 (πρβλ. Ιω. 20, 2). Η απάντηση του Κλεωπά κατακλείεται με τη διαπίστωση κάθε σκεπτικιστή: *αὐτὸν δὲ οὐκ εἶδον.* Σημειώνουν οι Πατέρες σχετικά με τα ‘παραλειπόμενα’ της απάντησης: *Διὸ καὶ φησὶν* *ἐξέστησαν ἡμᾶς· γενόμεναι ὀρθριναὶ ἐπὶ τὸ μνημεῖον* ***οὐκ εὐαγγελισμὸν ἀληθείας καὶ φωτισμὸν τοῦτο νομίζοντες͵ ἀλλ΄ ὡς ἐκ ταραχῆς τινος καὶ φαντασίας*** *εἰπουσῶν αὐτῶν τὰ περὶ τῆς ἀναστάσεως͵ καὶ τὴν αὐτοῦ γε τοῦ Πέτρου μαρτυρίαν καὶ τοῦ Ἰωάννου͵ τὰ ὀθόνια μόνα ἐπὶ τοῦ μνήματος ἑωρακότων͵ οὐκ ἀληθοῦς ἀναστάσεως τεκμήριον ὑπελάμβανον τοῦτο͵ ὅτι μὴ αὐτὸν ἰδεῖν ἔλεγον*[[39]](#footnote-39).

Βεβαίως και ο Λουκάς με το ανωτέρω Κείμενο τονίζει εμμέσως πλην σαφώς πόσο η μη ορθή Χριστολογία (η εναπόθεση λανθασμένων «τίτλων» στο πρόσωπο του Κυρίου Ιησού) μπορεί να οδηγήσει στον Άδη της απελπισίας. Ο Ιησούς δεν ήταν απλώς Ναζαρηνός, δεν χρημάτισε απλώς «προφήτης δυνατός» (όπως ο Μωυσής ή ο Ηλίας), αλλά ήταν Υιός του Θεού και Κύριος. Δεν έγινε υπο+κείμενο των ηγετών, αλλά ο ίδιος παρέδωσε τον Εαυτό Του στον πλέον ντροπιαστικό και επώδυνο θάνατο (σε αντίθεση και προς τον Σωκράτη) και γι’ αυτό επανειλημμένα τους είχε προετοιμάσει ο Δάσκαλός τους σε συνδυασμό με εξαιρετικά γεγονότα (όπως η Μεταμόρφωση). Σημειωτέον ότι η τρίτη μέρα δεν είχε καν ολοκληρωθεί!

Αυτό που είναι άξιο υπογραμμίσεως και αποδεικνύει τη φιλολογική δεινότητα του Λουκά είναι το γεγονός ότι με την απάντηση του Κλεοπά ο Έλληνας Ευαγγελιστής καταφέρνει με τρόπο μοναδικό να **συνοψίσει** ολόκληρο το περιεχόμενο του Ευαγγελίου του. Με το *ὁ μέλλων λυτροῦσθαι τὸν Ἰσραήλ* ανακαλούνται στον ακροατή οι Προφητείες ιδίως της Πρωτοϊστορίας του Ιησού, οι οποίες διατυπώθηκαν μέσω αγιοπνευματικού φωτισμού από τον Γαβριήλ, την Παρθένο Μαρία, τον Ζαχαρία και τον Συμεών σχετικά με το πρόσωπο του γεννηθέντος Ιησού. Αυτές ακριβώς οι προφητείες, το διάστημα (τις μέρες) της σιωπής που ακολούθησαν της σταύρωσης του Ιησού, φάνηκαν ότι αποτελούν φενάκη. Με το *ἐγένετο ἀνὴρ προφήτης δυνατὸς ἐν ἔργῳ καὶ λόγῳ ἐναντίον τοῦ θεοῦ καὶ παντὸς τοῦ λαοῦ* (4, 16-30. 13, 31-35) συμπυκνώνεται η δημόσια δράση του Μεσσία που έδωσε την αίσθηση στο πλήθος ότι εκείνος είναι ο νέος Μωυσής, ο οποίος θα λυτρώσει το λαό από τον τυραννικό ζυγό των Ρωμαίων (Δτ. 18, 16. πρβλ. Πρ. 7, 37). ακολουθεί η αναφορά του Κλεόπα στη σταύρωση με την ίδια φρασεολογία με την οποία είχε το ίδιο γεγονός προφητευθεί από τον ίδιο τον Ιησού.

* **Διαπραγμάτευση**

Η απάντηση του Συνοδοιπόρου προσπαθεί να βοηθήσει στη διαδικασία της διαπραγμάτευσης του πόνου της απώλειας. *ταῦτα ἔδει παθεῖν* ***τὸν χριστὸν*** *καὶ εἰσελθεῖν* ***εἰς τὴν δόξαν αὐτοῦ****;* Το μονοσύλλαβο δει στον Λουκά εκφράζει το πολυποίκιλο σχέδιο του τριαδικού Θεού για τη σωτηρία της όλης ανθρωπότητας. Βεβαίως και αυτή διαπραγμάτευση θα διαρκέσει σαράντα ολόκληρες μέρες μέχρι και την τελική Έξοδο του Υιού του ανθρώπου μετά και την παραμονή του επί μακρόν στον Άδη της απελπισίας των αδελφών Του. Σε κάθε περίπτωση δεν εμφανίστηκε στους Σταυρωτές Του πράγμα το οποίο μέμφεται ο Κέλσος διότι μόνον τότε θα είχαμε ***τεκμήριον*** της Αναστάσεως. Ίσως θα διαρκέσει και μετά την Πεντηκοστή, καθώς ήδη επισημάναμε ότι ο κύκλος του πένθους διαρκεί επί 18 μήνες. Μάλλον όμως η Πεντηκοστή στην περίπτωση του κύκλου του Κυρίου έκλεισε αυτή την περίοδο νωρίτερα αφού τα τεκμήρια αποκλειστικά προς τους μαθητές ήταν ισχυρά. Ο Αναστάς συνθπήρξε, *συναλιζόμενος.*  ενώ καταγράφεται και το μενού του.

* Ο αντίλογος του Ιησού ξεκινά με την κλητική προσφώνηση *ὦ ἀνόητοι καὶ βραδεῖς τῇ καρδία.* Έτσι χαρακτηρίζονται αυτοί οι οποίοι είχαν θεωρήσει ***λήρο*-παραλήρημα** το ευαγγέλιο των μυροφόρων και είχαν υποστεί *έκσταση* από την πληροφορία του κενού τάφου. Αυτή η εισαγωγή των λόγων του Ιησού, η οποία αντιστοιχεί στον τόνο της επερώτησης με την οποία εισήγαγε την απάντησή του ο Κλεοπάς, λειτουργεί καταρχήν προσβλητικά και κατόπιν διεγερτικά για τους μαθητές *ἐξεγείρων αὐτοὺς διὰ τούτου κατὰ βραχὺ πρὸς τὴν τῆς ἀναστάσεως πίστιν*. Στη συνέχεια ο Ιησούς αντί να παραπέμψει στις δικές του προρρήσεις σχετικά με το Πάθος και την Ανάστασή του, όπως έγινε με τις Μυροφόρες, **διερμηνεύει - διανοίγει** *ἐν τῇ ὁδῷ* τις Γραφές, οι οποίες ομιλούν περί του εαυτού Του.

Όπως αποδεικνύει και η διπλή επανάληψη της φράσεως *κατά τας γραφάς* στην ομολογία πίστης της αρχέγονης Εκκλησίας που παρατίθεται στο Α' Κορ. 15, 3-5, η τεκμηρίωση του Πάθους και της Ανάστασης του Ιησού από τις γραφές αποτελούσε βασικότατο μέλημα της πρώτης Εκκλησίας. Ο ίδιος ο Ιησούς, ο οποίος στο δημόσιο κήρυγμά του δεν αρεσκόταν στη ραββινική μεθοδολογία της ανθολόγησης βιβλικών χωρίων, μετά την Ανάστασή του προσπαθεί μέσω της ερμηνείας των Γραφών να αποδείξει στους δύσπιστους συνοδοιπόρους ότι το πάθος και η ανάσταση του Μεσσία ήταν ενταγμένα στο θεϊκό ‘δει’. Οι λόγοι των Πράξεων ‘δημοσιεύουν’ τον τρόπο με τον οποίο διερμήνευσε ο ίδιος ο Ιησούς στους μαθητές του τις Γραφές. Ο ίδιος άλλωστε ο Ι. Χριστός εγκαινίασε τη δράση του στη συναγωγή της πατρίδας με την εξής ‘προγραμματική’ πράξη: Ανέγνωσε το σημαντικότατο για τις μεσσιανικές προσδοκίες του Ιουδαϊσμού Ησ. 61, 1-2α και κατόπιν διακήρυξε: *Σήμερον πεπλήρωται ἡ Γραφὴ αὓτη ἐν τοῖς ὠσὶν ὑμῶν* *ἐν τοῖς ὠσίν ῠμῶν* (4, 16-30)*.* Σημειώνουν σχετικά οι Πατέρες: *Αὐτὸς δὲ τῆς τοιαύτης ἀπιστίας τελείως αὐτοὺς ἐλευθερῶσαι βουλόμενος͵ ἀνεμίμνησκε τῶν παλαιῶν προρρήσεων͵ παράγων εἰς μαρτυρίαν Μωσέα τε καὶ τοὺς προφήτας͵ ἑρμηνεύων τὰ ἐπικεκρυμμένα͵ καὶ τὰ πρὸς τοὺς ἀναξίους ἀσαφῆ τοῖς ἀξίοις σαφηνίζων […] Ἐπειδὴ δὲ τέως οἱ οφθαλμοὶ αὐτῶν ἐκρατοῦντο τοῦ μὴ ἐπιγνῶναι αὐτὸν͵ὥς φησιν ὁ Εὐαγγελιστὴς͵ ἕως οὗ ὁ λόγος τῆς τοῦ Σωτῆρος διδασκαλίας εἰσελθὼν εἰς τὰς καρδίας αὐτῶν͵ εὐπαράδεκτον τὴν πίστιν εἰργάσατο.*

Η ερμηνεία των Γραφών εκ μέρους του Ιησού, όπως αποδεικνύεται από την **καύση** που προκαλεί στις καρδιές των συνοδοιπόρων, δεν αποσκοπεί στο να αποδείξει εγκεφαλικά το γεγονός ότι η πορεία του δοξασμού του Μεσσία περνά μέσα από το πάθος. Η χριστολογική εξήγηση των Γραφών από τον ίδιο τον Ι. Χριστό είναι **προφητεία** και **ευαγγελισμός** (πρβλ. Α’ Κορ. 12, 10. 30. 14, 5. 13. 26-28)[[40]](#footnote-40). συνδέεται επίσης στη Γραφή με την υπερβολική **αγάπη:** *κραταιά ὡς θάνατος ἀγάπη, σκληρὸς ὡς ἃδης ζῆλος περίπτερα πυρός φλόγες αὐτῆς ὓδωρ πολύ οὐ δυνήσεται σβέσαι τὴν ἀγάπην καὶ ποταμοί οὐ συγκλήσουσιν* (Άσμα Ασμάτων 8, 6). Η διερμηνεία συνεπώς των Γραφών έχει ως αποτέλεσμα την κάθαρση της καρδιάς των μαθητών από όλες τις συμβατικές εικόνες που είχαν περί Μεσσία και το άναμμα της φλόγας της πρωτόγνωρης αγάπης - του ζήλου προς το Πρόσωπό Του. Σε κάθε περίπτωση πρέπει να συνδέεται και με την κάθαρση από το πένθος (τον *έλεον και τον φόβον*). Αυτή η καύση αποτελεί στο Λκ. την πρώτη προϋπόθεση και την πρώτη συνέπεια κατανόησης των Γραφών, αλλά δεν είναι αρκετή στο να οδηγήσει στη γνώση του Ι. Χριστού. στη σκηνή, που ακολουθεί, το επόμενο βήμα του Ιησού θα είναι αμέσως μετά τη βρώση ψαριού και μελιού **να διανοίξει το νου τους *τοῡ συνιέναι τὰς Γραφάς*** (στ. 45). Μάλιστα σε αυτή τη φάση θα προστεθεί από τον Ευαγγελιστή και η κατανόηση του *οικουμενικού* μηνύματος του Ευαγγελίου. Η διαδικασία αυτής της *μεταμόρφωσης των «καρδιών» των μαθητών* η οποία, όπως αποδεικνύεται από την εξαιρετική αυτή περικοπή, είναι απαραίτητη για την κατανόηση των Γραφών, ολοκληρώνεται την ημέρα της Πεντηκοστής με την έλευση του **Πνεύματος με τη μορφή πύρινων γλωσσών** (Πρ. 2, 1-4). Εκείνη την ημέρα ο Πέτρος θα αποκτήσει πλήρως την ικανότητα να διερμηνεύει ο ίδιος με παρρησία τις Γραφές. Το κήρυγμά του αυτό επίσης θα προκαλέσει *καύση*, κρίση δηλαδή στις συνειδήσεις των ακροατών του, μετάνοια και ζήλο προς τον Ιησού, όπως συμβαίνει και στην υπό εξέταση περικοπή με τους δύο μαθητές (πρβλ. Απ. 11, 5)[[41]](#footnote-41).

* **Αποδοχή**

Η πλήρης αποκάλυψη του Λόγου δεν επιτελείται με την ερμηνεία των Γραφών, αλλά με την κλάση του άρτου, όπως τονίζεται με έμφαση και με το στ. 35, ο οποίος κατακλείει την περικοπή. Εκείνη τη στιγμή *διηνοίχθησαν οἱ ὀφθαλμοὶ αὐτῶν καὶ ἐπέγνωσαν αὐτόν****.*** Ο Ιησούς δεν αποκαλύπτεται με κάποιο συγκλονιστικό τρόπο, όπως συνέβη στο Σινά, αλλά απλώς με τον τεμαχισμό του άρτου και το γεύμα που επακολουθεί. Αποκαλύπτεται δηλαδή με μια καθημερινή πράξη, η οποία προϋποθέτει κοινότητα, συγΧώρεση, μοίρασμα, πληρότητα, χαρά. Η κλάση του άρτου στα χωρία Πρ. 2, 46 (όπου διακρίνεται από τη *μετάληψη τροφής*) και στο 20, 7 δηλώνει την ευχαριστιακή λειτουργική σύναξη, η οποία αποτελούσε το χαρακτηριστικό γνώρισμα του χριστιανισμού. Το συγκεκριμένο γεύμα, το οποίο κατά παράδοξο τρόπο παραθέτει ο Ιησούς και όχι εκείνοι, οι οποίοι τον παραβίασαν να μείνει μαζί τους επειδή *κέκλικεν η ημέρα*, δεν φαίνεται να είναι απόλυτα ευχαριστιακό, όπως συμβαίνει στο Λκ. 22, 14-23 ούτε μεσσιανικό, αλλά *τύπος* και των δύο. Υπενθυμίζει στον ακροατή τις διάφορες τράπεζες στις οποίες συμμετείχε κατά τη δημόσια δράση Του ο Ιησούς. Παραπέμπει ιδιαιτέρως στο δείπνο, το οποίο παρέθεσε ο Ιησούς ως ‘καλός ποιμήν’ στους 5.000 στη Βηθσαϊδά επίσης το εσπέρας (9, 10 – 17), όταν, αφού ευλόγησε τον Θεό, τους επέδωσε τον άρτο. Το συγκεκριμένο δείπνο συνδυάζεται μόνον από τον Λουκά, με την αποκάλυψη του Ιησού ως πάσχοντος και αναστημένου Μεσσία. Κατά τη διάρκεια του δείπνου στους Εμμαούς επίσης διανοίγονται οι οφθαλμοί των δύο μαθητών και συνειδητοποιούν την ταυτότητα του συν-τρόφου τους, ο οποίος όμως αμέσως κατόπιν *άφαντος εγένετο απ’ αυτών*. Οι Πατέρες αιτιολογούν αυτή την ενέργεια του Ιησού ως εξής: *ὅτε λοιπὸν ἐπίστευσαν τοῖς λόγοις αὐτοῦ͵ τότε καὶ τὴν ὄψιν ἐμφανῆ καθίστησιν αὐτοῖς· οὐ μὴν συμπαραμένει· αὐτὸς γάρ φησιν͵ αφαντος ἐγένετο ἀπ΄ αὐτῶν·* ***οὐκέτι γὰρ μετὰ τὴν ἀνάστασιν τὰ τοῦ Κυρίου πρὸς τοὺς μαθητὰς τοιαῦτα οἷα τὰ πρότερον͵ ὅπως ἐκ τούτου πλειόνως τὸν πόθον ἐπαυξήσωσιν***.

Η πορεία από την απογοήτευση στην πίστη και την ιεραποστολική μαρτυρία ολοκληρώνεται με την ανάσταση των μαθητών την ίδια ώρα, την επιστροφή τους στον τόπο της Σταύρωσης και της Ανάστασης, την Ιερουσαλήμ και τη μεταφορά του χαρμόσυνου μηνύματος στους υπολοίπους μαθητές. Αυτή την επιστροφή-τη μετάνοια δεν μπορούν να την εμποδίσει ούτε η σωματική κόπωση και πείνα ούτε το κοσμικό σκοτάδι, το οποίο ήδη είχε απλωθεί. Κάθε άνθρωπος που γεύεται τη χαρά της θέας του αναστημένου Ιησού αισθάνεται την ανάγκη μετάδοσης του μηνύματος αυτού στους αδελφούς του και τον κόσμο (πρβλ. Λκ. 1, 26-42). Ολόκληρη η έντεχνη περικοπή της πορείας προς Εμμαούς πλαισιώνεται από ρήσεις περί της δυνατότητας πνευματικής οράσεως εκ μέρους των μαθητών. Όταν προσεγγίζει ο Ιησούς τον Κλεοπά και τον άλλο μαθητή ο ευαγγελιστής σημειώνει χωρίς να δηλώνει το ποιητικό αίτιο της πνευματικής τύφλωσης των μαθητών: *οἱ δὲ ὀφθαλμοὶ αὐτῶν ἐκρατοῦντο τοῦ μὴ ἐπιγνῶναι αὐτόν* (στ.16). Στο κέντρο της βρίσκεται η πικρή διαπίστωση του Κλεόπα ότι οι μάρτυρες του κενού τάφου *αὐτὸν* *(τον ίδιο τον αναστημένο Κύριο) οὐκ εἶδον***.** Μετά την ‘καυστική’ χριστοκεντρική ερμηνεία των Γραφών και κατά την κλάση του άρτου, παρότι ήταν εσπέρας, διανοίγονται οι οφθαλμοί των μαθητών, οι οποίοι μέχρι τότε δεν μπορούσαν να κατανοήσουν ένα Μεσσία εσταυρωμένο από άφατη αγάπη προς τον άνθρωπο και αναστημένο από τον τάφο (Λκ. 18, 38). Τότε οι μαθητές ***επιγινώσκουν***τον Ιησού. Το ρ. *ἐπιγινώσκω* στην Αγία Γραφή ιδίως όταν έχει αντικείμενο τον Θεό δε σημαίνει απλώς τη γνώση, αλλά την αναγνώριση και την πίστη του Θεού *με δέος και σεβασμό* (Ωσηέ 5, 4. Ιώβ 34, 27. Σοφ. 12, 27). Προφανώς οι μαθητές αφού διήνυσαν την υπαρξιακή πορεία της καθόδου στον Άδη της απελπισίας, οδηγήθηκαν στην πίστη του προσώπου του μέσω της ερμηνείας των Γραφών και του δείπνου που παρέθεσε ο Ιησούς, ο οποίος τους προσέγγισε και συμπορεύτηκε την ίδια οδό μαζί τους.

**Συμπεράσματα**

* Ο Απολλώνιος Τύριος (< Διογένης Λαέρτιος 7.1-3 [18]) μας πληροφορεί ότι ο ιδρυτής της Στοικής φιλοσοφίας, Ζήνωνας, ο οποίος αρχικά ήταν έμπορος πορφύρας, ρώτησε τον Απόλλωνα στο μαντείο των Δελφών τι να κάνει για ζήσει άριστα. Και η Πυθία τού αποκρίθηκε ότι πρέπει να «επικοινωνεί» με τους νεκρούς και μάλιστα με ένα ρήμα *παρά προσδοκίαν*, το «συγχρωτίζεσθαι», το οποίο δηλώνει να έλθει κάποιος σε άγγιγμα με το σώμα – το δέρμα του έτερου (συν + "χρως" = επιφάνεια του σώματος, δέρμα)[[42]](#footnote-42). «Ο Ζήνων, «έπιασε το υπονοούμενο - ή, τουλάχιστον, έτσι νόμισε. Δεν έγινε γιατρός ούτε νεκροθάφτης, δεν αυτοκτόνησε ούτε έγινε μέντιουμ. Έγινε φιλόσοφος, για να επικοινωνήσει με το πνεύμα και το γράμμα των αρχαίων σοφών»[[43]](#footnote-43). Ως έδρα της στοικής συνομιλίας με τον Εαυτό (ή αλλιώς του «σκαψίματος μέσα μας» σύμφωνα με τον Μάρκο Αυρήλιο) προτίμησε την Ποικίλη Στοά στην πολύβουη Αγορά της Αθήνας[[44]](#footnote-44). Σημειωτέον ότι ήδη στην πλατωνική Ακαδημία το «μυστικό» της φιλοσοφίας, δηλ. της αναζήτησης της α-λήθειας και της «καλλιέργειας της ψυχής» (cultura animi), ήταν η ***μελέτη*** του «μελλοντικού» θανάτου (πρβλ. «memento mori»). Η ανωτέρω συμβουλή με ευκτική και όχι με προστακτική **«εἰ συγχρωτίζοιτο τοῖς νεκροῖς»**[[45]](#footnote-45), τελικά αποδεικνύεται εξαιρετικά γόνιμη για την αποκάλυψη της ζώσας «παράδοσης» (συλλογικής μνήμης), που «κουβαλά» [[46]](#footnote-46) ο καθείς στα «κύτταρα» της ύπαρξής του[[47]](#footnote-47).

Σημειώνει ο Ν. Καζαντζάκης: *Η Κραυγή δεν είναι δική σου.* ***Δε μιλάς εσύ, μιλούν αρίφνητοι πρόγονοι με το στόμα σου. Δεν πεθυμάς εσύ· πεθυμούν αρίφνητες γενεές απόγονοι με την καρδιά σου.*** *Οι νεκροί σου δεν κείτουνται στο χώμα. Γένηκαν πουλιά, δέντρα, αγέρας. Κάθεσαι στον ίσκιο τους, θρέφεσαι με τη σάρκα τους, αναπνές το χνότο τους. Γένηκαν Ιδέες και πάθη, κι ορίζουν τη βουλή σου και την πράξη. Οι μελλούμενες γενεές δε σαλεύουν μέσα στον αβέβαιο καιρό, μακριά από σένα. Ζουν, ενεργούν και θέλουν μέσα στα νεφρά και στην καρδιά σου. Το πρώτο σου χρέος πλαταίνοντας το εγώ σου είναι, στην αστραπόχρονη τούτη στιγμή που περπατάς στη γης, να μπορέσεις να ζήσεις την απέραντη πορεία, την ορατή και την αόρατη, του εαυτού σου.* ***Δεν είσαι ένας· είσαι ένα σώμα στρατού.*** *Μια στιγμή κάτω από τον ήλιο φωτίζεται ένα από τα πρόσωπα σου. Κι ευτύς σβήνει κι ανάβει άλλο, νεώτερο σου, ξοπίσω σου. Η ράτσα σου είναι το μεγάλο σώμα, το περασμένο, το τωρινό και το μελλούμενο. Εσύ είσαι μια λιγόστιγμη έκφραση, αυτή είναι το πρόσωπο. Εσύ είσαι ο ίσκιος, αυτή το κρέας.* ***Δεν είσαι λεύτερος. Αόρατα μυριάδες χέρια κρατούν τα χέρια σου και τα σαλεύουν. Όταν θυμώνεις, ένας προπάππος αφρίζει στο στόμα σου· όταν αγαπάς, ένας πρόγονος σπηλιώτης μουγκαλιέται όταν κοιμάσαι, ανοίγουν οι τάφοι μέσα στη μνήμη και γιομώνει βουρκόλακες η κεφαλή σου. Ένας λάκκος αίμα είναι η κεφαλή σου, και μαζώνουνται κοπάδια κοπάδια οι γίσκιοι των πεθαμένων και σε πίνουν να ζωντανέψουν***. (*Ασκητική.* Salvatores Dei, Β': Η Ράτσα).[[48]](#footnote-48)

* Ο συγχρωτισμός με τους Νεκρούς πραγματοποιούνταν στην αρχαιότητα και με έναν τρόπο απλούστερο, καθημερινό και εναργή, ο οποίος δεν σχετίζεται ούτε με την ανάγνωση των προγενέστερων φιλοσοφικών έργων ούτε με τη διαρκή «μνήμη θανάτου». Είναι γνωστό ότι εκτός από το δημόσιο σήμα, οι Αθηναίοι έθαβαν τους νεκρούς τους, εκατέρωθεν των οδών που εκπορεύονταν του άστεως. Σημειωτέον ότι από τον Κεραμικό, που συνιστούσε το επίσημο νεκροταφείο των Αθηνών, είχαν «χαραχτεί» δύο διέξοδοι ενώπιον του μόνου βέβαιου και πλέον δημοκρατικού γεγονότος της ύπαρξής μας: η μία οδός, η επονομαζόμενη «Ιερά», οδηγούσε μέσω του Ελαιώνα και του Σιτοβολώνα του Θριάσιου στην Ελευσίνα, όπου διά των μυστηρίων, ο μύστης ζούσε διά της βιωματικής μίμησης και εποπτείας στο κλίμα της φθινοπωρινής χαρμολύπης εμπειρικά τον θάνατο και την ανάσταση και έτσι αποκτούσε την «ηδεία ελπίδα». Η άλλη οδός οδηγεί μέχρι σήμερα στην προαναφερθείσα Ακαδημία του Πλάτωνα και πιθανότατα διερχόταν και από τον Κήπο – το «Κοινόβιο» του Επίκουρου. Έτσι οπτικοποιούνταν και δύο μέθοδοι αντιμετώπισης του πένθους: η αναγέννηση διά των μυστηρίων και η παραμυθία της φιλοσοφίας με την εκμάθηση της «τέχνης της αλυπίας», η οποία όμως δεν ήταν ίδια για κάθε σχολή.
* Είναι εντυπωσιακή η σκηνή στην *Ιλιάδα* του Ομήρου[[49]](#footnote-49), που σύμφωνα με την αλληγορική ερμηνεία της τον 1ο και 2ο αι. μ. Χ., όταν ακριβώς διαδόθηκε το Ευαγγέλιο στη Μεσόγειο, σχετίζεται επίσης με έναν νεκρό, αλλά ταυτόχρονα και με το βίο της μάζας ως σκιαμαχίας Αφορά στο πρώτο μεσημέρι της γνωστής μάχης στην Τροία, η οποία (μάχη) είναι και η πρώτη επιχείρηση που *εργάστηκε από κοινού η Ελλάς* (Θουκυδίδη 1.3): *Και γύρω από το είδωλο* του Αινεία *Τρώες και Αχαιοί σκότωναν ο ένας τον άλλον* (Ε 447: εἴδωλον τεῦξ᾽ ἀργυρότοξος Ἀπόλλων αὐτῷ τ᾽ Αἰνείᾳ ἴκελον καὶ τεύχεσι τοῖον)[[50]](#footnote-50). Ως *είδωλο* νοείται η εικόνα, το ομοίωμα, η εικασία, η άυλη μορφή, η αντανάκλαση, το *αντίτυπον του όντως όντος*. Πάνω του προσκολλώνται οι υλικές ψυχές και πάσχουν μύριες συμφορές, καθώς, σύμφωνα με τους Νεοπλατωνικούς,[[51]](#footnote-51) ο τρωικός πόλεμος δεν είναι παρά ο βίος (< βία). Ίλιον (< ιλύς = λάσπη) είναι το υλικό πεδίο μάχης ψυχής και ύλης: *εν ειδώλοις και απάταις διατρίβοι η ψυχή*. Τρώες είναι οι γηγενείς - οι υλικοί. Έλληνες επυλίδες (ύλη + ιλύ) είναι οι νοητές ψυχές, οι οποίες τελικά νικούν. Το πώς λειτουργεί το «απολλώνιο είδωλο», διακρίνεται στο Νάρκισσο, τον ναρκωμένο για τον κόσμο, καθώς βλέπει μονίμως προς τα κάτω. Δεν ερωτεύεται καν τον εαυτό του, αλλά το αντεστραμμένο στρεβλό είδωλο στην επιφάνεια[[52]](#footnote-52).

40 ημέρες συναλιζόμενος (θυσία, φιλία)+θυσία

διανοίγειν τους οφθαλμούς = αντίθετο της ΕΔΕΜ (γύμνια) /οραν

ΕΠΙΜΕΤΡΟ Ι: **Η ΠΟΡΕΙΑ ΠΡΟΣ ΕΜΜΑΟΥΣ**

**Σύμβολα: ΤΑΞΙΔΙ + ΦΩΤΙΑ+ΟΡΑΣΗ**

**(Εδέμ – Φάτνη – «Οιδίπους»)**

|  |
| --- |
| **Η μία της Εβδομάδας (= 40 Μέρες Συμπυκνωμένες σε Μία!!!)****„Ομολογία Ανάστασης“ - „Κατήχηση της Κοινότητας “** |
| **Η Ιστορία του Τάφου**(24,1-12)**„Σκότος“****Εκτός + Εντός****Κίνηση (και Στάση)** | Η Αφήγηση για την Πορεία προς Εμμαούς**(Μία Δεύτερη «εις Άδου Κάθοδος»**24,13-35)**„Φως“** **Έξω****Κίνηση + Στάση** | Η Αφήγηση της Επιφάνειας το απόγευμα της Ημέρας (24,36-53)**„Σκότος“** Εντός**Στάση**  |
| 24, 1-3: **Τρεις Γυναίκες** + *άλλες* ανακαλύπτουν ότι ο Τάφος εκτός της Πόλης είναι **Κενός!**  | 24, 13-14:**Δύο Μαθητές** (Κλεοπάς + Άγνωστος) καθ’ Οδόν από την Πόλη στους Εμμαούς  | **24, 32-35:** **11 Απόστολοι + άλλοι Μαθητές (+ Γυναίκες) + 2 Εμμαούς** *33****Αμέσως*** *σηκώθηκαν και επέστρεψαν* ***στην Ιερουσαλήμ.****,* (= 11 χλμ. Σκότος)*Εκεί συνάντησαν* ***τους Έντεκα και τους άλλους Μαθητές συναγμένους*** |
| **24, 4-7:** Κήρυγμα των δύο Αγγέλων με φωτεινά Ενδύματα! 24, 5-6: ***Γιατί αναζητάτε τον ζωντανό μεταξύ των νεκρών;******Δεν βρίσκεται εδώ,*** *διότι αναστήθηκε!* ***Θυμηθείτε*** *που σας ενημέρωσε στην Γαλιλαία, όταν έλεγε ότι ο Υιός του Ανθρώπου ΔΕΙ […]* | 24, 15-16:Συνάντηση με τον „ Άγνωστο“ (Ιησούς) | **24, 36-43:**Αποστολικό «Πιστεύω» ! + «Εξήγηση της Εξηγήσεως»  + „Παρουσία“ του Αναστάντος [„Άραγε επέστρεψε ο Κύριος αοράτως ΜΑΖΙ τους“?] **24, 39*:*** *Παρατηρείστε τά χέρια καί τά πόδια μου γιά νά διαπιστώσετε* ***ὅτι εἶμαι ἐγώ ὁ ἴδιος.*** *Αγγίξτε με και βεβαιωθείτε, διότι το φάντασμα δέν ἔχει σάρκα και ὀστᾶ ὅπως βλέπετε ότι ἔχω ἐγώ»* |
| ***[Αρώματα]*** | ***[Άνοιξη]*** | **Αισθήσεις**Όραση + Άγγιγμα + Ακοή  |
| **Συναισθήματα** 5Και καθώς αυτές ἦταν ***έντρομες***, **έσκυβαν τό πρόσωπό τους στήν γῆ**, εκείνοι τις ρώτησαν (24, 5) [ …] Τότε θυμήθηκαν τα λόγια του. (24,8) | **Συναισθήματα** Και εστάθησαν σκυθρωποί (24, 17) [ …] Εμείς ελπίζαμε ότι αυτός θα λύτρωνε τον Ισραήλ (24, 21)Απογοήτευση + Πύρωση της Καρδιάς + ΈκΠληξη  | **Συναισθήματα** 37Αυτοί επειδή ταράχθηκαν και πανικοβλήθηκαν, νόμιζαν ότι έβλεπαν φαντάσματα. 38Αλλά ὁ Ἰησοῦς τούς εἶπε: «Γιατί εἶστε τόσο ανήσυχοι καί γιατί γεννώνται στον νου σας αμφιβολίες; *41Αλλά αυτοί παρά την χαρά, δυσπιστούσαν και παρέμειναν έκπληκτοι, εκείνος τους ρώτησε:* Αισθήσεις Γεύση ! |
| 24, 8-11**: Κατανόηση των Γυναικών και Εξαγγελία** (= Μαρτυρία στους Μαθητές) | **Καθ’ Οδόν συζήτηση σε τρεις Φάσεις** (στ. 17-21, 21b-24, 25-27) Έμμεση αναφορά στο Άγγελμα των Γυναικών | 24,44-49**:Λόγια Αναστάντος**  |
| „Εξήγηση“ = Προφητεία του «ιστορικού Ιησού» για το Πάθος (< Mεταμόρφωση) | „Εξήγηση“ = όλοι οι Προφήτες + Μωυσής (πρβλ. Α’ Koρ. 15,5: κατά τας Γραφάς  | „Εξήγηση“ = ***όλοι*** οι Προφήτες + Μωυσής + **Ψαλμοί** +24, 47-48 *47και στό Ὀνομά του να κηρυχθεί μετάνοια καί συγχώρηση ἁμαρτιῶν σε ὅλα τά ἔθνη με αφετηρία τήν Ἱερουσαλήμ. 48Αυτόπτες μάρτυρες αὐτῶν τῶν γεγονότων είστε εσείς. 49Γι΄αυτό και θά σᾶς πέμψω ὅ,τι σᾶς ὑποσχέθηκε ὁ Πατέρας μου. Εσεῖς ὅμως να παραμείνετε στήν πόλη της Ἱερουσαλήμ, ώσπου να ὁπλισθεῖτε μέ θεία δύναμη.*  |
| 24,12:Θέαση του Τάφου από τον Πέτρο *Ο Πέτρος όμως σηκώθηκε καί ἔτρεξε στό μνῆμα, όπου σκύβοντας για να παρατηρήσει καλύτερα, εἶδε ότι βρίσκονται μόνο τά σάβανα, καί επέστρεψε σπίτι του έκπληκτος από τό γεγονός* | 24, 28-32:**ΑΝΑΓΝΩΡΙΣΗ ΙΗΣΟΥ** κατά την κλάση του Άρτου [ …] *Τότε διανοίχθηκαν τα μάτια τους και τον αναγνώρισαν. Αλλά αυτός έγινε άφαντος*. (24, 31) | 24,50-53:Τέλος της Επιφάνειας **ΑΝΑΛΗΨΗ** |
|  | Διάνοιξη  |  Χαρά μεγάλη |

|  |
| --- |
| **ΕΠΙΜΕΤΡΟ ΙΙ****Η μία της Εβδομάδας ως Δράμα****(Αιτιολογία της Ευχαριστιακής Λατρείας;)** |
| **Πρωταγωνιστές*** Τρεις (3) Γυναίκες + Άλλες
* Πέτρος – Σίμων
* Δύο (2) άγνωστοι Μαθητές
* Έντεκα (11) Απόστολοι + Άλλοι

**[ Όχι Αντι+Κείμενος]** |
| **Διάλογος** | 1. **Συζήτηση (Ντιμπέιτ)**
2. Μομφή

[Εκτενής λόγος από τους Μαθητές]  |
| **Ειρωνεία**  | 1. Τα λόγια των Γυναικών = Παραλήρημα // *Ω ανόητοι !*
2. *Είσαι ο Μοναδικός που δεν γνωρίζει;* [?]
3. ***Ατελές*** «Πιστεύω»
4. *Εισελθείν εις την δόξαν* (24, 26)
5. Ο Ιησούς προσποιήθηκε ότι θέλει να προχωρήσει (24, 28. πρλβ. Ανάλημψις)
 |
| **Άγνοια**  | 1. Ιησούς από Ναζαρέτ = Προφήτης
2. Οι αρχιερείς μας τον σταύρωσαν
3. Ελπίζαμε!
4. Ο Σωτήρας ***του Ισραήλ***
5. Τρίτη Μέρα (Kλίμαξ)
 |
| **Περιπέτεια – Έκπληξη**  | Από το Σκότος στο Φως |
| ***Φιλανθρωπία***  | ΘεόΦιλοι οι οποίοι αμφιβάλουν για την Ανάσταση  |
| **Εκπλήρωση Προφητειών**  | 1. Προφητείες του Ιησού
2. **Προαναγγελίες των Προφητών, της Τορά και των Ψαλμών**
 |
| **Εμπλοκή των Ακροατών**  |  Δύο άγνωστοι Μαθητές = ΚαθέναςΆμεσος λόγος + Πιστεύω Κενά σημεία (**Gaps) <** Πληροφορίες:  και απήλθον τινες των συν ημίν επί το μνημείον |
| **ΑναΓνώριση**  | **+ Deus ad caelum (*contra* Ex machina Deus)** |

## ΕΠΙΜΕΤΡΟ ΙΙΙ: Η Αφήγηση των Εμμαών ως Μεταβατική Ιστορία μεταξύ Ευαγγελίου και Πράξεων

##  «*Aνά+Ληψη»*

|  |  |
| --- | --- |
| **Mεταμόρφωση 1** | **Mεταμόρφωση 2[[53]](#footnote-53)** |
| **Αρχή του Οδοιπορικού του Ιησού**  | **Επίλογος του Οδοιπορικού του Ιησού** |
| ***Χρόνος:* 8η Μέρα (Ησυχία)** | ***Χρόνος:* 3η Μέρα (Ησυχία) = Μία Ημέρα** |
| ***Πρωταγωνιστές:*** Τρεις Στύλοι της Εκκλησίας | ***Πρωταγωνιστές:*** Δύο «άγνωστοι» Μαθητές  |
| ***Χώρος:* Όρος**  | ***Χώρος:* Οδός – Ταξίδι προς Εμμαούς** **(„Θερμά Λουτρά“)** |
| ***Μέθ+Οδος:*** Προσευχή + Ύπνος | **Διάλογος** [Καύση της Καρδιάς πρβλ. Ιερ 20,9 [ Όνομα Θεού] [[54]](#footnote-54) Ψ 39,4 [ Τορά] [[55]](#footnote-55)] |
| ***Χριστολογία*** 9, 29 - **«Επιστάτα»!** | Ο Αναστάς ως Συν+Οδοιπόρος: «ανήρ Προφήτης, δυνατός εν έργω και λόγω» |
| 9, 30-31 | **Ο Μωυσής και οι Προφήτες γράφουν γι αυτόν*****„Δει“*** |
| 9,33 | Οι μαθητές τον παρακαλούν να μείνει μαζί τους!  |
| 9, 4 + 35 |  Κατά την κλάση του άρτου τον αναγνωρίζουν οι μαθητές Του |
| Σιωπή | **Μαρτυρία**  |
| **Κάθοδος** | **[ …] Άνοδος – Ανάληψη**  |

ΕΠΙΜΕΤΡΟ ΙV**:** **ΠρόΛηψη**

|  |  |  |
| --- | --- | --- |
| **Κατήχηση της Κοινότητας - Ανάπτυξη της Αναστάσιμης Ομολογίας[[56]](#footnote-56)** | **Λκ 24 »Κλάση Άρτου« (Ευχαριστία)** | **Πρ 8** **Βάπτιση** |
| * Όποιος θέλει να ακολουθήσει, πρέπει να *πορευθεί!*
 | 24,13:οι δύο μαθητές καθ΄ Οδόν από τα Ιεροσόλυμα προς τους Εμμαούς *.*  | 8,28-28: ένας άγνωστος Ευνούχος από τη φυλή Χαμ καθ΄ Οδόν από τα Ιεροσόλυμα για τη Γάζα *– Aιθιοπία (τα όρια του Κόσμου)* |
| Οι μαθητές πρέπει να *διαλεχθούν* με τις Πράξεις – τα Μεγαλεία του Θεού: | 24, 4:Οι δύο Μαθητές συΖητούν για όσα συνέβησαν με τον Ιησού.  | 28b:Ο Ευνούχος μελετά το βιβλίο του *Ησαΐα*. |
| * Για την κατανόηση των Πράξεων του Θεού, χρειάζεται ***Ερμηνευτής καταρτισμένος***
 | 24, 15-17: Ο Ιησούς συμπορεύεται με τους Μαθητές και ρωτά. | 8, 29-30: Ο Φίλιππος, καθοδηγείται από το Αγ. Πνεύμα, και ρωτά. |
| * Στην Κατήχηση συνάδει όχι μόνον η Ακοή αλλά και **η διατύπωση Ερωτήσεων** από τους κατηχούμενους
 | 24, 18-24: Οι μαθητές αφηγούνται για τα «ακατανόητα» Συμβάντα στα Ιεροσόλυμα. | 8, 31-34: Ο Ευνούχος παρακαλεί για Εξήγηση του Κειμένου, το οποίο δεν δύναται να κατανοήσει. |
| * Η αυθεντική κατανόηση των Μεγαλείων του Θεού αναπτύσσεται μέσω της Ακοής του Λόγου του Θεού
 | 24, 25-27: Ο Ιησούς εξηγεί τα γεγονότα επί τη βάσει της Γραφής  | 8, 35:Ο Φίλιππος ερμηνεύει τη Γραφή. |
| * Η Ζωή του Μαθητή προϋποθέτει το Λόγο ***και*** το Μυστήριο
 | 24,28-29: Οι Μαθητές παρακαλούν τον Ιησού να μείνει κοντά τους  | 8, 36-37: Ο Ευνούχος παρακαλεί να βαπτιστεί  |
| * Η δυναμική Μαρτυρία στη Ζωή του Μαθητή Wirkmächtige Zeichen im Leben des Jüngers begründen dessen Selbständigkeit:
 | 24,30-31: Κατά την Κλάση του Άρτου, τον αναγνωρίζουν οι Μαθητές. Εξαφανίζεται από τα μάτια τους.  | 8, 38-39a: Ο Φίλιππος βαπτίζει τον Ευνούχο. Κατόπιν εξαφανίζεται. |
| * Ο Χριστιανός μπορεί αυτόνομος πλέον να πορευθεί, ενδυναμωμένος από τον Λόγο και το Μυστήριο:
 | 24,32-33: Οι μαθητές από την Εμπειρία. Επιστρέφουν στα Ιεροσόλυμα. | 8,39b:ο Ευνούχος κατακλύζεται από Χαρά. Συνεχίζει την Πορεία του.  |
|  | Η Πίστη των Προσώπων συνάδει με την «επίσημη» Παράδοση της Κοινότητας: Ο Κύριος όντως ανέστη και αποκαλύφθηκε στον Σίμωνα !  |  |

1. Εξαιρετικά πολύτιμες για τον συγγραφέα του παρόντος άρθρου ήταν οι Εισηγήσεις που ακούστηκαν στο πλαίσιο των διαλέξεων «Θέατρο – Τραύμα – Θεραπεία» το πρώτο εξάμηνο του 2021 υπό την αιγίδα του Τμήματος Θεατρικών Σπουδών του ΕΚΠΑ και τον Πρόεδρο αυτού Ιωσήφ Βιβιλάκη. Βλ. επίσης πατ. Θεοφάνης Ραυτόπουλος, *Ενώπιον του Θανάτου.* (Διδακτορική Διατριβή)*,* Αθήνα: Παναγόπουλος 2012. Αφιέρωμα στο Πένθος κυκλοφόρησε πρόσφατα το περιοδικό *Σύναξη (*2021). Για τη διάκριση των όρων «πένθος», «θλίψη» και «Θρήνος» βλ. Χρ. Σωζόπουλου, Περί Απώλειας, Θρήνου και Πένθους, στο https://www.linkedin.com: **το πένθος (bereavement)** συνιστά την αντικειμενική κατάσταση απώλειας ενός αγαπημένου προσώπου λόγω θανάτου και περιλαμβάνει αντιδράσεις θλίψης και θρήνου. Ως **θλίψη (grief)**, ορίζεται η συναισθηματική αντίδραση ενός ατόμου στον θάνατο προσφιλούς προσώπου και, αντίστοιχα, **ως θρήνος (mourning)** ορίζεται η κοινωνική αντίδραση ενός ατόμου στον θάνατο προσφιλούς προσώπου, εκφραζόμενη μέσα από τυπικές κοινωνικές εκδηλώσεις πένθους. [↑](#footnote-ref-1)
2. <https://www.news247.gr/afieromata/deka-epistimonikes-ermineies-gia-aytoys-poy-epestrepsan-apo-to-thanato.6340104.html> <https://www.kathimerini.gr/world/107698/ii-yparchei-synecheia-meta-ton-thanato/> [↑](#footnote-ref-2)
3. Γρ. Βασιλειάδη, Πένθος <https://www.youtube.com/watch?v=q_Xoc8NbWvU> <https://aftognosia.gr/tag/%CF%80%CE%AD%CE%BD%CE%B8%CE%BF%CF%82/> [↑](#footnote-ref-3)
4. Η ίδια η γέννα συνδέεται με το πένθος του εμβρύου: απώλεια της μήτρας (βόλεψη, νιρβάνα), εξ ου και το γοερό κλάμα. Ο θρήνος / σπαραγμός αποτελεί κατεξοχήν δείγμα – σημείο ζωής (ανοίγουν οι πνεύμονες και ανοίγει την ύπαρξη). Εν συνεχεία αναγκαίος είναι ο χωρισμός από την αγκαλιά της «μεγάλης μάνας», που είναι τα Πάντα – η συγκλονιστική «πανταχού παρούσα ασφάλεια», ενίοτε σιωπηλή και αισθητή κατεξοχήν με το άγγιγμα (πρόσωπο ενικό – δυαδικό – τριαδικό – δυαδικό – τριαδικό). Αν δεν απεμπλακεί το πρόσωπο από τη μήτρα – την αγκαλιά και το δέντρο της ζωής –στήθος τότε αέναα θα αναζητά τον ομφάλιο λώρο! Το ίδιο «κλάμα» επαναλαμβάνεται στην είσοδο στο νηπιαγωγείο και το δημοτικό σχολείο και σε «άλλες διαβατήριες τελετές». Τελικά το μεγάλωμα = θάνατος (αν και το παιδί μέχρι την ηλικία των 11 ετών, παρηγορείται διότι νομίζει ότι είναι παντοδύναμο και αθάνατο). Το υλικό αυτής της υποσημείωσης ελήφθη τη διάλεξη του Γρ. Βασιλειάδη για την ποιμαντική αντιμετώπιση του Πένθους (βλ. υποσημείωση 3). [↑](#footnote-ref-4)
5. #  άκου το Κοινωνική Λαογραφία Βασιλική Χρυσανθοπούλου <https://opencourses.uoa.gr/courses/PHIL4/> Ημέρα 3, Μέρος Β' | 02-04-2015 (Ενσωμάτωση ενός νεκρού στον κόσμο του. το όνειρο του ίσκιου είναι ο ήλιος. το όνειρο και ταυτόχρονα ο φόβος του Εγώ είναι ο θάνατος, καθώς αν πεθάνω θα γεννηθώ.

 [↑](#footnote-ref-5)
6. Μέχρι σήμερα στο Ισραήλ κατά τη διάρκεια του γάμου άδεται ο εξαιρετικά θρηνητικός Ψαλμός: *Επί τον Ποταμόν Βαβυλώνος.* στην Κηδεία, στη δυτική Παράδοση, ακούγεται το «πασχαλινό ανάγνωσμα» *Εν Αρχή ην ο Λόγος* (ο οποίος θεωρείται ότι έχει αποτροπαϊκή λειτουργία – βάπτισμα). Σημειωτέον ότι στην Ινδία φορούν λευκά καθώς κατά την κηδεία επιτελείται η «αναγέννηση» [↑](#footnote-ref-6)
7. Μία μικρή λεπτομέρεια: ενώ στον Επιτάφιο προηγείται το Σώμα του Κυρίου, στην Εξόδιο Ακολουθία καθοδηγεί ο ιερέας τη σορό του νεκρού. [↑](#footnote-ref-7)
8. Αναφορικά με το μεταβατικό στάδιο: πρβλ. Τραγούδι νεκρού Αδελφού(πρβλ. τους «βρικόλακες» = σώμα που ξαναπαίρνει ζωή – Ζόμπι < κογκολέζικη λέξη = θεός). [↑](#footnote-ref-8)
9. Στο θέμα διασώζονται οι πιο αρχέγονες http://www.pontos-news.gr/pontic-article/163154/oi-pontioi-kai-tafiko-ethimo-ana-tin-ellada (Κυριακή του Θωμά και οι Πόντιοι κατευθύνονται από το πρωί ‘ς σα ταφία). Σε πρωτοχριστιανικούς τάφους της Αφροδισιάδος απαντά η φράση ΦΩΣ + ΖΩΗ (Σταυρούπολις, Αφροδισιάς) αντί της Μενορά που συνηθίζεται στους ιουδαϊκούς, στους οποίους είναι χαρακτηριστική η συσσώρευση λίθων, όπως και η απαγγελία της προσευχής Καντίς (η οποία προσμοιάζει στο α’ ήμισυ του δικού μας Πάτερ Ημών). [↑](#footnote-ref-9)
10. Οι άνθρωποι στον αρχαίο κόσμο σε συγκεκριμένες περιόδους προσεύχονταν υπέρ ανάκλησης των ψυχών (ψυχαγωγία) και συνδύαζαν το γεγονός με βρώση γλυκών με μέλι (μειλίγματα [= μτφ. παν εξιλεωτικό ή καταπραϋντικό μέσον], μελίπηκτα [πλακούντες εκ μέλικτος], όπως τα *μελομακάρονα* σε αντίθεση προς τα αλφίδια [κουραμπιέδες]), το οποίο μέλι γλυκαίνει τους δαίμονες του Κάτω Κόσμου και τους Κήρες. Με αυτούς συνδεόταν και το νερό – το υγρό στοιχείο, εξ ου και ο κόλυμβος (που σημαίνει και την κατάδυση στη λίμνη Λέρνη). Σημειωτέον ότι στον αρχαίο Κόσμο κάποιος τρώει γλυκό, συμμετέχοντας σε μια ιεροτελεστία – θυσία, καθώς από την τροφή ξεκινά η ζωή. Γνωστός στην αρχαιότητα ήταν και ο «μπακλαβάς» που συμβολίζει το σπόρο που κυοφορείται στα διάφορα επίπεδα της γης. Σημειωτέον ότι από τα έγκατα της Γης προέρχονται οι Κήρες/Κάρες , ενώ και το μακαρόνι συσχετίζεται με το macto «σφάζω, θυσιάζω» ή κατά άλλη εκδοχή τη μακαρωνία < μακαρία «νεκρώσιμο δείπνο», οπότε και η σωστή γραφή είναι «μακαρώνι». [↑](#footnote-ref-10)
11. Οποιαδήποτε ύλη εκτός τόπου (***matter out of place***) είναι πράγμα μιαρό – «γρουσουζιά» σύμφωνα με τη θεωρία της Daglas. [↑](#footnote-ref-11)
12. Επίσης στον σύγχρονο κόσμο δυστυχώς τόσο η είσοδος όσο και η έξοδος του ανθρώπου από τον κόσμο, παρά την πρόοδο της «πολιτικής ορθότητας», δεν τυγχάνουν επιμέλειας. ίσως; είναι απαραίτητο ένα μάθημα όχι μόνον για τη ζωή (πολλοί άνθρωποι για να μην πεθάνουν δεν ζουν) αλλά και θανάτου, το οποίο θα περιλαμβάνει: ((α) την πληροφόρηση των ασθενών τελευταίου σταδίου, (β) τη συμπεριφορά ιατρού ενημέρωση των συγγενών για τον θάνατο, (γ) την ταφή ή καύση, (δ) τη συμμετοχή ή όχι των παιδιών / εφήβων στην εξόδιο ακολουθία, (ε) το πένθος γενικότερα (του «εγώ»). [↑](#footnote-ref-12)
13. #  Μιράντα Τερζοπούλου, *Προφορικότητα: Μύθος και τελετουργία* <https://www.youtube.com/watch?v=gV0SoV9OkOg> «Σε συγκεκριμένους χώρους και με ιερά πρόσωπα (επιλεγμένα για συγκεκριμένες ιδιότητες) συνδέεται με τις συμβολικές πράξεις, που εκτονώνουν την επιθετικότητα και λειτουργούν ως μηχανισμοί κοινωνικής εξισορρόπησης. ενίοτε η αρρώστια της έκστασης γίνεται επανάσταση. Εάν η σφαίρα του ιερού είναι η πηγή, η τ. είναι *η καρδιά* των τεχνών και η τέχνη ζει (τόσο εκείνη όσο και η θρησκεία) όσο επιτελείται. μέσω τραγουδιών και βακχείας του υποχρεωτικά κοινωνικού προορισμού τους που είναι η τεκνοποιία)». Ἁκου επίσης Ι. Αυγουστάτος <https://www.youtube.com/watch?v=AGBM2W8ken0> Ψυχοπαθολογία του Πένθους και της Απώλειας.

### <https://www.newsbomb.gr/bombplus/fun/story/292215/giati-leme-htypa-xylo-kai-htypame>

 [↑](#footnote-ref-13)
14. ##  Μάριος Χατζηπροκοπίου, SILENCE=DEATH: Επιτελέσεις της θρηνητικής Φωνής": Θέατρο – Τραύμα – Θεραπεία "<https://www.youtube.com/watch?v=itTHa4PGFV0> Στηρίζεται σε μελέτες των Σ. Σερεμετάκη, Α. Αθανασίου και κατεξοχήν της Diamanda Galas.

 [↑](#footnote-ref-14)
15. «Πού να μαζεύεις τα χίλια κομματάκια του κάθε ανθρώπου...» Το σώμα και τα πάθη του: Σκηνή και θέατρο της προσωπικής μας ιστορίας. <http://www.theatre.uoa.gr/proboli-anakoinwshs/zw-sto-pa8os-ara-yparxw.html> Επισημαίνει ο ίδιος για τη θεατρικότητα του Σώματος: επηρεάζουν το συνομιλητή 7 % οι λέξεις, 38 % η φωνή και η χροιά, 55 % τα μηνύματα της η σωματική γλώσσα – το ηχείο, τ.έ. διδάσκουμε (παραστάσεις αρχαϊκού δράματος) σχετιζόμαστε, θεραπεύουμε όχι με αυτό που λέμε *αλλά με αυτό που είμαστε* (= η βιογραφία, η προσωπική ιστορία, που αφηγούνται οι διαδρομές του ψυχοσώματος). ένα χέρι που μας αγγίζει χωρίς αίσθηση, καταναγκασμός να επαναλάβουμε πρώιμες εμπειρίες, οδυνηρές και δυσάρεστες. Βλ. τους στίχους του Τίτου Πατρίκιου στο ποίημα «Υμνώ το Σώμα (κατορθωμένο Σώμα)». [↑](#footnote-ref-15)
16. Όσα έπονται σε αυτή την παράγραφο ανήκουν σε σκέψεις του **Μάριου Χατζηπροκοπίου βλ. υποσ.14.** [↑](#footnote-ref-16)
17. Αντιγόνη (αγωνία για τον Πολυνίκη, Ισμήνη) Θρήνος Εκάβης στις Τρωάδες του Ευριπίδη <https://www.greek-language.gr/digitalResources/ancient_greek/education/mythology/epic/record.html?tbl=epic&rid=1231> Πενθέας, [↑](#footnote-ref-17)
18. Παρόμοια και η θρησκευτική τελετή των Ινδών πιστών της θρησκείας Σιχ, ενώ δεν πρέπει να λησμονείται και το πώς οι Χριστιανοί πιστοί στις Φιλιππίνες συσταυρώνονται κυριολεκτικά με τον Κύριο Ιησού <https://www.megara.org/%CE%BC%CE%AD%CE%B3%CE%B1%CF%81%CE%B1-%CF%84%CE%B5%CE%BB%CE%B5%CF%84%CE%AE-%CF%80%CE%B9%CF%83%CF%84%CF%8E%CE%BD-%CE%B8%CF%81%CE%B7%CF%83%CE%BA%CE%B5%CE%AF%CE%B1%CF%82-%CF%83%CE%B9%CF%87/> [↑](#footnote-ref-18)
19. Πρβλ. και την απεικόνιση του αγ. Σεβαστιανού [Μεδιόλανα της Ιταλίας, μαρτύρησε το 250 με 256 μ. Χ. και εορτάζεται τη 18η.12] από τον Δομήνικο Θεοτοκόπουλο και τον Τσαρούχη και τα Εγκώμια του επιτάφιου Θρήνου, που τότε εισάγονται και στην Ακολουθία του Όρθρου του Μ. Σαββάτου, που ψάλλεται τη Μ. Παρασκευή εσπέρας των Ορθοδόξων της Ανατολής)». (Λογοτεχνία Φωτός Σκορδά, Κλέφτης του Παραδείσου). Μ. Στεφανίδης, Ά. Παπαδημητρίου, Άλγος: ασθενεί το σώμα, ασθενεί νου και η ψυχή. [↑](#footnote-ref-19)
20. πατήρ Σπυρίδων Ροΐνας, *Η Αγωνία του Ιησού στη Γεθσημανή και στο Γολγοθά και η αγωνία των Ογκολογικών ασθενών τελικού σταδίου μπροστά στον επικείμενο Θάνατο. Ομοιότητες, διαφορές, προοπτικές.* Διπλωματική ΕΑΠ 2018

 [https://apothesis.eap.gr](https://apothesis.eap.gr Ο Irvin D. Yalom, Αυτό ήταν η Ζωή; Τότε άλλη μια φορά. Αναμνήσεις ενός Ψυχιάτρου. Αθήνα: Άγρα 2018, 261 αφήνει να διαφανεί κριτική όσον αφορά στη θεωρία της συγκεκριμένης Αμερικανοελβετίδας.)[Ο Irvin D. Yalom,](https://apothesis.eap.gr Ο Irvin D. Yalom, Αυτό ήταν η Ζωή; Τότε άλλη μια φορά. Αναμνήσεις ενός Ψυχιάτρου. Αθήνα: Άγρα 2018, 261 αφήνει να διαφανεί κριτική όσον αφορά στη θεωρία της συγκεκριμένης Αμερικανοελβετίδας.) *[Αυτό ήταν η Ζωή; Τότε άλλη μια φορά. Αναμνήσεις ενός Ψυχιάτρου](https://apothesis.eap.gr Ο Irvin D. Yalom, Αυτό ήταν η Ζωή; Τότε άλλη μια φορά. Αναμνήσεις ενός Ψυχιάτρου. Αθήνα: Άγρα 2018, 261 αφήνει να διαφανεί κριτική όσον αφορά στη θεωρία της συγκεκριμένης Αμερικανοελβετίδας.)*[. Αθήνα: Άγρα 2018, 261 αφήνει να διαφανεί κριτική όσον αφορά στη θεωρία της συγκεκριμένης Αμερικανοελβετίδας.](https://apothesis.eap.gr Ο Irvin D. Yalom, Αυτό ήταν η Ζωή; Τότε άλλη μια φορά. Αναμνήσεις ενός Ψυχιάτρου. Αθήνα: Άγρα 2018, 261 αφήνει να διαφανεί κριτική όσον αφορά στη θεωρία της συγκεκριμένης Αμερικανοελβετίδας.) [↑](#footnote-ref-20)
21. # Γρ. Βασιλειάδης, Ο Θάνατος των αγαπημένων προσώπων και τα στάδια του Πένθους https://www.aftognosia.gr/

 [↑](#footnote-ref-21)
22. Σε αυτή τη φάση ενδείκνυται η διαβεβαίωση «Ό,τι χρειαστείς, είμαι εδώ», αγγίζοντας το χέρι. Ακούμε σιωπηρά ή σιωπούμε μαζί. Ηπαρουσία είναι πιο σημαντική από την κατευθυντικότητα. Ταυτόχρονα φροντίζουμε να εξασφαλίσουμε όλες εκείνες τις συνθήκες (π.χ. τροφή, μετακίνηση των παιδιών προς και από το σχολείο κ.ο.κ.) ώστε πραγματικά να του επιτρέψουμε όπως είναι την ώρα που είναι. Δεν βοηθούνε οι συνήθισμένεςφράσεις: «Ζωή σε λόγου σου! - Ήταν και 80 χρονών! - Ξεκουράστηκε – Ηρέμησε - Τον πήρε ο Θεός, είναι στην αγκαλιά του Θεού». Τελικά πρέπει ο «παράκλητος» - παρηγορητής να διευκρινίσει εάν παρηγορεί τον πενθούντα ή τον ίδιο τον εαυτό του. Ηπαρούσα υποσημείωση αντλήθηκε από υλικό Εισήγησης του Γρ. Βασιλειάδη (βλ. υποσημείωση 3). [↑](#footnote-ref-22)
23. Πολύ ουσιαστικός ο συνοπτικός Οδηγός του ΕΚΠΑ αναφορικά με τη διαχείριση της ψυχικής οδύνης από τη νοσηλεία ή την απώλεια προσφιλούς ατόμου λόγω της πανδημίας COVID-19. Η επιμέλεια του κειμένου έγινε από τους Χριστιάνα Μήτση, Φρόσω Τζιντζηροπούλου, Φραγκίσκο Γονιδάκη https://www.moh.gov.gr › health › c388-egkyklioi [↑](#footnote-ref-23)
24. Η ομάδα ΜΕΡΙΜΝΑ που προσφέρει δωρεάν συμβουλευτική υποστήριξη σε παιδιά και οικογένειες για την αντιμετώπιση του πένθους, <https://merimna.org.gr/> Βλ. στα Μέσα Κοινωνικής Δικτύωσης «Διαβατήρια τελετή και πένθος» <https://thepressproject.gr/diabatiria-teleti-kai-penthos-sta-mesa-koinonikis-diktuosis/> Επίσης Oμάδα Facebook: Αυγουστάτος και Αδικοχαμένα νιάτα Κούλα Καραμπατέα Ασυνείδητη βεβαιότητα για αθανασία εξ ου και ο φόβος. Από τη στιγμή που γεννήθηκε, αδιανόητο ότι θα πεθάνει! Επίσης η ανάλυση παραμυθιών Π. Λιάκα <https://www.literature.gr/simvola-ke-simvolismi-sta-gnosta-mas-paramithia-tou-panteli-liaka/> [↑](#footnote-ref-24)
25. **Ι. Αυγουστάτος** [**https://www.youtube.com/watch?v=AGBM2W8ken0**](https://www.youtube.com/watch?v=AGBM2W8ken0) **Ψυχοπαθολογία του Πένθους και της Απώλειας.****Διακρίνονται τέσσερεις τυπολογίες αντιδράσεων στο θάνατο**: οι νομάδες (εκείνοι που αποφεύγουν το πένθος), όσοι προσπαθούν να «παγώσουν» το θάνατο (διατηρώντας το δωμάτιο του νεκρού ανέγγιχτο), εκείνοι που καταφεύγουν στη **φιλοσοφία** (για να καταπραΰνουν το θυμό και τις ενοχές) και οι **ακτιβιστές** (ήδη στην Ιλιάδα περιγράφονται αγώνες με την ευκαιρία του ταφής του Πατρόκλου – ολόκληρο το συγκεκριμένο βιβλίο ουσιαστικά στροβιλίζεται γύρω από το τέλος του Αχιλλέα). [↑](#footnote-ref-25)
26. #  Μιράντα Τερζοπούλου, *Προφορικότητα: Μύθος και τελετουργία* <https://www.youtube.com/watch?v=gV0SoV9OkOg> Σε συγκεκριμένους χώρους και με ιερά πρόσωπα (επιλεγμένα για συγκεκριμένες ιδιότητες) συνδέεται με τις συμβολικές πράξεις, που εκτονώνουν την επιθετικότητα και λειτουργούν ως μηχανισμοί κοινωνικής εξισορρόπησης. ενίοτε η αρρώστια της έκστασης γίνεται επανάσταση. Εάν η σφαίρα του ιερού είναι η πηγή, η τ. είναι *η καρδιά* των τεχνών και η τέχνη ζει (τόσο εκείνη όσο και η θρησκεία) όσο επιτελείται. μέσω τραγουδιών και βακχείας του υποχρεωτικά κοινωνικού προορισμού τους που είναι η τεκνοποιία)..

### <https://www.newsbomb.gr/bombplus/fun/story/292215/giati-leme-htypa-xylo-kai-htypame>

 [↑](#footnote-ref-26)
27. Πρόκειται για βελτιωμένη έκδοση του άρθρου μου: Η Πορεία προς Εμμαούς, *Ειρμός (Ετήσια Επιστημονική Επετηρίδα Αποστολικής Διακονίας)* 1 (2004) 513-535. Βιβλικές Μελέτες. *H Καινή Διαθήκη. στον 21ο αι. Τόμ. Α’.* Αθήνα: Άθως 2005. [↑](#footnote-ref-27)
28. [Μυλωνόπουλος Ιωάννης](https://www.blod.gr/speakers/mylonopoulos-ioannis/) Συναισθήματα, εκφράσεις προσώπου και ... δόντια στην αρχαία ελληνική τέχνη»

https://www.blod.gr/lectures/den-hreiazomastan-dialogo-tote-eihame-prosopa-synaisthimata-ekfraseis-prosopou-kai-dontia-stin-arhaia-elliniki-tehni/ [↑](#footnote-ref-28)
29. Για την αντίληψη της επικούρειας φιλοσοφίας για τον θάνατο σημαντικά είναι όσα αναφέρει ο μελετητής του Θεοδόσης Π. Τάσιος Ας μιλήσουμε ξανά για τον Επίκουρο - <https://www.youtube.com/watch?v=gpItn6ToF2Y&t=1s> [↑](#footnote-ref-29)
30. Επίσης δεν γίνεται αναφορά σε τελώνια. [↑](#footnote-ref-30)
31. Πρβλ. G.Theissen-A.Merz, *Der Historische Jesus. Ein Lehrbuch*, Göttingen 20013, 423. [↑](#footnote-ref-31)
32. Πλούσια βιβλιογραφία σχετικά με αυτή την περικοπή βλ. D.L.Bock, *Luke* Volume 2 Michigan 1996, 1904. J.Nolland, *Luke 18,35-24,53,* Texas 1194-1196. [↑](#footnote-ref-32)
33. Θεωρώ αυτή τη δόμηση αρτιότερη από εκείνη που είχα υποστηρίξει στο προγενέστερο άρθρο μου: Α. Η συνάντηση του αναστημένου Ιησού με τους οδοιπόρους (στ. 13-16). Β. Ο διάλογος (στ. 17-27). Γ. Το Δείπνο (στ. 28-32). Δ. Η ‘ανάσταση’ των μαθητών και το κήρυγμα της Ανάστασης (στ. 33-35). [↑](#footnote-ref-33)
34. Περίληψη αυτού του έργου με τα κεντρικότερα σημεία βλ. Σιαμάκη, Κ., *Εξωχριστιανικές Μαρτυρίες για το Χριστό και τους Χριστιανούς*, Θεσσαλονίκη 1995, 68-74. Από εκεί έχουν ληφθεί και οι υπόλοιπες αναφορές σε αυτό το συγγραφέα στο παρόν πόνημα. [↑](#footnote-ref-34)
35. Η χρίση αποτελεί μια προσπάθεια να σταματήσει ο θάνατος, να απαλλαγεί το πτώμα από την αποσύνθεση. Και όμως αποτελεί μια μάταιη προσπάθεια: η χρίση έχει τη δυνατότητα μόνον να διατηρήσει το νεκρό ως νεκρό, όχι να του χορηγήσει ζωή. 225. [↑](#footnote-ref-35)
36. Αυτή η μεταμόρφωση είναι αντίστροφη από εκείνη που περιγράφεται στο όρος κοντά στην Καισάρεια (9, 28-36), καθώς συμβαίνει όχι μετά από άνοδο αλλά μετά από κάθοδο και όχι με το σώμα της δόξας αλλά με τη μορφή ενός απλού οδοιπόρου. Και στις δύο περιπτώσεις οι μαθητές μόνον μετά από μια διαδικασία εγρήγορσης συνειδητοποιούν ότι ο Νόμος και οι Προφήτες ομιλούν για τον Ιησού. Στην πρώτη Μεταμόρφωση οι μαθητές με τη θεϊκή φωνή προσκαλούνται μέσω της πρωτολογικής και εσχατολογικής δόξας που περιβάλλει τον Μεσσία να κατανοήσουν και να ενστερνιστούν την αναγκαιότητα Πάθος. Στη δεύτερη μεταμόρφωση οι μαθητές και οι ακροατές προσκαλούνται μέσω του Πάθους να θεωρήσουν τη δόξα του αναστημένου Ιησού. [↑](#footnote-ref-36)
37. Το Εκκλησιαστικό κείμενο καθώς επίσης και οι κώδικες W, Θ Ψ αντί του ‘ἐστάθησαν σκυθρωποί’ εντάσσουν στην ερώτηση του Ιησού το ‘καὶ ἐστέ σκυθρωποί;’. Την παραλλαγή του textus receptus υποστηρίζουν οι μεγάλοι κώδικες (Α, Β) και ο Ρ75 [↑](#footnote-ref-37)
38. *τὰ περὶ Ἰησοῦ τοῦ Ναζαρηνοῦ, ὃς ἐγένετο ἀνὴρ προφήτης δυνατὸς ἐν ἔργῳ καὶ λόγῳ ἐναντίον τοῦ θεοῦ καὶ παντὸς τοῦ λαοῦ,20 ὅπως τε παρέδωκαν αὐτὸν οἱ ἀρχιερεῖς καὶ οἱ ἄρχοντες ἡμῶν (ενν. και ο Ηρώδης) εἰς κρίμα θανάτου καὶ ἐσταύρωσαν αὐτόν.* [↑](#footnote-ref-38)
39. Όλες οι πατερικές παραθέσεις είναι από το J.A.Cramer, *Catenae in Lucam Evangelium* Codd. Mss., Hildesheim 1967, 171-173, όπως αυτό είναι αποθηκευμένο στο ηλεκτρονικό Thesaurus Linguae Graecae (TLG), CD ROM Πανεπιστήμιο Irvine California [↑](#footnote-ref-39)
40. Όπως σημειώνει ο Π. Ανδριόπουλος αναλύοντας τον όρο *ερμηνεία* που χρησιμοποιείται στο στ. 28 (με το προσθετικό επιτακτικό *δια*-), *το έργο του Ερμού διαγγελέως των βουλών του θεών, ήτο να ερμηνεύη, να καθιστά δηλαδή φανεράν, να διασαφηνίζη και ούτω κάμνη κατανοητήν την βουλήν των θεών εις τους ανθρώπους, διό και εκαλείτο τρισμέγιστος και ερμηνευτής των βουλών του θεού*. Ο ίδιος καθηγητής παραθέτει επίσης χωρία του Φίλωνα σύμφωνα με τα οποία *ἑρμηνεὺς ἐστὶν ὁ προφήτης ἒνδοθεν ὑπηχοῦντος τὰ λεκτέα τοῦ Θεοῦ* (Περί Άθλων 55). Στην Π.Δ. η καύση, η οποία συντελείται στις καρδιές των μαθητών με τη χριστολογική ερμηνεία των Γραφών συνδέεται έντονα με τη διακήρυξη του πύρινου προφητικού λόγου, ο οποίος με το να είναι εκφραστής του θείου θελήματος δημιουργεί *κρίση* στις συνειδήσεις των ανθρώπων και των λαών, κατακαίοντας την καρδιά ακόμη και του ιδίου του προφήτη που τον αναγγέλλει (Ιερ. 20, 9). *Το Πρόβλημα του Ιστορικού Ιησού εν τη Συγχρόνω Ερμηνευτική της ΚΔ υπό το φως της Θεολογίας Κυρίλλου του Αλεξανδρέως* Αθήναι 1975, 16 [↑](#footnote-ref-40)
41. Σημειώνει ο Λουκάς στις Πράξεις σχετικά με το αποτέλεσμα της κηρυγματικής ερμηνείας των Γραφών (Ιωήλ 3, 1-5. Ψ. 15, 8-11. Ψ.109 [110], 1) από τον κορυφαίο μαθητή αμέσως μετά την επιφοίτηση του αγ. Πνεύματος: *Ἀκούσαντες δὲ κατενύγησαν τὴν καρδίαν͵ εἶπόν τε πρὸς τὸν Πέτρον καὶ τοὺς λοιποὺς ἀποστόλους͵ Τί ποιήσωμεν͵ ἄνδρες ἀδελφοί; Πέτρος δὲ πρὸς αὐτούς͵ Μετανοήσατε͵ καὶ βαπτισθήτω ἕκαστος ὑμῶν ἐπὶ τῷ ὀνόματι Ἰησοῦ Χριστοῦ εἰς ἄφεσιν τῶν ἁμαρτιῶν ὑμῶν͵ καὶ λήμψεσθε τὴν δωρεὰν τοῦ ἁγίου πνεύματος· ὑμῖν γάρ ἐστιν ἡ ἐπαγγελία καὶ τοῖς τέκνοις ὑμῶν καὶ πᾶσιν τοῖς εἰς μακρὰν ὅσους ἂν προσκαλέσηται κύριος ὁ θεὸς ἡμῶν. ἑτέροις τε λόγοις πλείοσιν διεμαρτύρατο͵ καὶ παρεκάλει αὐτοὺς λέγων͵ Σώθητε ἀπὸ τῆς γενεᾶς τῆς σκολιᾶς ταύτης. οἱ μὲν οὖν ἀποδεξάμενοι τὸν λόγον αὐτοῦ ἐβαπτίσθησαν͵ καὶ προσετέθησαν ἐν τῇ ἡμέρᾳ ἐκείνῃ ψυχαὶ ὡσεὶ τρισχίλιαι. ἦσαν δὲ προσκαρτεροῦντες τῇ διδαχῇ τῶν ἀποστόλων καὶ τῇ κοινωνίᾳ͵ τῇ κλάσει τοῦ ἄρτου καὶ ταῖς προσευχαῖς. Ἐγίνετο δὲ πάσῃ ψυχῇ φόβος͵ πολλά τε τέρατα καὶ σημεῖα διὰ τῶν ἀποστόλων ἐγίνετο* (2, 37-43). [↑](#footnote-ref-41)
42. Πρωτότυπο: *Διήκουσε δέ͵ καθάπερ προείρηται͵ Κράτητος· εἶτα καὶ Στίλπωνος ἀκοῦσαί φασιν αὐτὸν καὶ Ξενοκράτους ἔτη δέκα͵ ὡς Τιμοκράτης ἐν τῷ Δίωνι· ἀλλὰ καὶ Πολέμωνος. Ἑκάτων (Gomoll 26) δέ φησι καὶ Ἀπολλώνιος ὁ Τύριος ἐν πρώτῳ Περὶ Ζήνωνος͵ χρηστηριασαμένου αὐτοῦ* ***τί πράττων ἄριστα βιώσεται****͵ ἀποκρίνασθαι τὸν θέον͵* ***εἰ συγχρωτίζοιτο τοῖς νεκροῖς****· ὅθεν* ***ξυνέντα τὰ τῶν ἀρχαίων ἀναγινώσκειν***. [↑](#footnote-ref-42)
43. Βλ. Β. Κάλφας - Γ. Ζωγραφίδης, Αρχαίοι Έλληνες Φιλόσοφοι. http://www.greek-language.gr/digitalResources/ancient\_greek/history/filosofia/page\_088.html?prev=true [↑](#footnote-ref-43)
44. Αρχίλοχος Απ. 128 Ψυχή, ψυχή, που ταράζεσαι από ανυπόφορες θλίψεις, αναθάρρησε κι υπερασπίσου τον εαυτό σου στρέφοντας το στήθος σου εναντίον των εχθρών˙ κι ούτε να χαίρεσαι δημόσια, όταν νικάς, ούτε όταν νικηθείς να πέσεις κάτω και να θρηνείς στο σπίτι σου, αλλά και για τα ευχάριστα να χαίρεσαι και για τα δυσάρεστα να λυπάσαι με μέτρο˙ και μάθε ποιος ρυθμός κυβερνά τους ανθρώπους. («θυμέ͵ θύμ΄͵ ἀμηχάνοισι κήδεσιν κυκώμενε͵ †ἀναδευ δυσμενῶν δ΄ ἀλέξεο προσβαλὼν ἐναντίον στέρνον † ἐνδοκοισιν ἐχθρῶν πλησίον κατασταθεὶς ἀσφαλέως· καὶ μήτε νικέων ἀμφάδην ἀγάλλεο͵ μηδὲ νικηθεὶς ἐν οἴκωι καταπεσὼν ὀδύρεο͵ ἀλλὰ χαρτοῖσίν τε χαῖρε καὶ κακοῖσιν ἀσχάλα μὴ λίην͵ γίνωσκε δ΄ οἷος ῥυσμὸς ἀνθρώπους ἔχει»). [↑](#footnote-ref-44)
45. Σημειωτέον ότι στη σάτιρα του Ιουλιανού, *Συμπόσιον ή Κρόνια* 4, 309 b-c, στον Άδη ο αυτοκράτωρ Οκταβιανός γίνεται *έμφρων / σώφρων*, ακούγοντας τα φιλοσοφικά μαθήματα του Ζήνωνα. Άρα «συγχρωτίζονται» και οι νεκροί μεταξύ τους ενώ ταυτόχρονα «αναπεμπάζουν», (*αναλογίζονται* – *αναμετρούνται)* τα πεπραγμένα τους στη γη. Οι παρατηρήσεις λήφθηκαν από τα Σχόλια του Δ. Χρηστίδη, στο έργο του Λουκιανού, *Περί Πένθους Α’ Τόμος*, Αθήνα: Ζήτρος 2002, 218. 220. [↑](#footnote-ref-45)
46. Την ανάγκη κανείς να μην είναι στραμμένος μόνον στο μέλλον αλλά και στο παρελθόν, υπογραμμίζει και ο Πλάτων στη **γνωστή αλληγορία του Σπηλαίου.** Εκεί δίνει μια εξαιρετική εικόνα της απαιδευσίας, όπου οι γνωστοί δεσμώτες, αλυσοδεμένοι **εκ παίδων στα σκέλη και τους αυχένας,** έχουν τη δυνατότητα **μόνον μπροστά (***πρόσθεν οράν*), ενώ ο Όμηρος επισημαίνει [*οὐδέ*](https://lsj.gr/wiki/%CE%BF%E1%BD%90%CE%B4%CE%AD) *τι οἶδε νοῆσαι ἅμα* [*πρόσσω*](https://lsj.gr/wiki/%CF%80%CF%81%CF%8C%CF%83%CF%83%CF%89) *καὶ* [*ὀπίσσω*](https://lsj.gr/wiki/%E1%BD%80%CF%80%CE%AF%CF%83%CF%83%CF%89) (1. 343). πρόκειται για το γνωστό σύνθημα (μόττο): *άδραξε το εφήμερο* (*carpe diem*). Σημειωτέον ότι και η γνωστή προτροπή του Ιππόλαχου προς το γιο του Γλαύκο ήταν: «**αἰὲν ἀριστεύειν καὶ ὑπείροχον ἔμμεναι ἄλλων**, **μηδὲ γένος πατέρων αἰσχυνέμεν**, οἳ μέγ᾽ ἄριστοι ἔν τ᾽ Ἐφύρῃ ἐγένοντο καὶ ἐν Λυκίῃ εὐρείῃ. ταύτης τοι γενεῆς τε καὶ αἵματος εὔχομαι εἶναι» Ιλιάδα Ζ' 208 «**πάντοτε μέγας να φανώ και των ανδρείων πρώτος**, και ως πρέπει των πατέρων μας το γένος να τιμήσω, που έλαμψαν και στην Έφυραν και στην πλατιάν Λυκίαν» <https://www.greek-language.gr/digitalResources/ancient_greek/library/browse.html?text_id=158&page=53> [↑](#footnote-ref-46)
47. Νικήτας [Σινιόσογλου](https://www.blod.gr/speakers/siniosoglou-nikitas/) - Γιώργος [Χατζηστεργίου,](https://www.blod.gr/speakers/hatzistergiou-giorgos/)  Η τέχνη της περιπλάνησης εν μέσω Ερειπίων: Ο Κυριάκος Αγκωνίτης (Ciriaco di Ancona, 1391- 1452) και το "ξύπνημα των νεκρών (suscitare mortuos)" <https://www.blod.gr/lectures/i-tehni-tis-periplanisis-en-meso-ereipion-o-kyriakos-agkonitis-kai-to-ksypnima-ton-nekron/> 20:22 κε.. Η ημερ. ανάκτησης όλων είναι 15.11.2020. Πρβλ. τη σημερινή άνθηση του «Τουρισμού των Κοιμητηρίων». [↑](#footnote-ref-47)
48. Το Κείμενο ελήφθη από τον ιστότοπο: [https://enallaktikidrasi.com/2013/10/kazantzakis-askitiki](https://enallaktikidrasi.com/2013/10/kazantzakis-askitiki/)<https://www.youtube.com/watch?v=kYibejig3mc> [↑](#footnote-ref-48)
49. Η παρούσα παράγραφος ελήφθη από υλικό, το οποίο άκουσα από τη Δήμητρα Λιάτσα, Το Είδωλον και η αλληγορική Ερμηνεία του,

<https://www.youtube.com/watch?v=kYibejig3mc&ab_channel=%CE%A6%CF%81%CF%85%CE%BA%CF%84%CF%89%CF%81%CE%AF%CE%B5%CF%82%CE%B4%CE%B9%CE%B1%CE%B4%CE%B9%CE%BA%CF%84%CF%85%CE%B1%CE%BA%CF%8C%CE%BA%CE%B1%CE%BD%CE%AC%CE%BB%CE%B9> **ΜΟΧΘΗΡΌΣ, ΠΟΝΗΡΟΣ ΑΘΕΟΣ = ΜΟΝΟΣ ΑΥΛΑ ΜΕΣΑ ΒΟΗΘΕΙΑΣ ΟΜΗΡΟΣ Κόσμος ειδώλων – εικόνων, εντυπώσεων, ψευδαισθήσεων, απομιμήσεων, υποκατάστατων.** ΝΕΟΠΛΑΤΩΝΙΚΩΝ Λήθη, πλάνη, άγνοια, Ασφαλής όποιος αναζητά την αλήθεια και προφυλάσσεται από τις ομοιότητες: *Και δίχα απάτης οράν*. [↑](#footnote-ref-49)
50. *Πτολεμαίος* Αιλιανός *Ποικίλη Ιστορία* 12.64: Η φιλονικία Μακεδόνων για το σκήνωμα του Αλεξάνδρου. [↑](#footnote-ref-50)
51. Νεοπλατωνικός *Πορφύριος,* *Ομηρ. Ζητήματα* Ε127 (Αθηνά έχει αφαιρέσει την αχλύ από τον Διομήδη). Κανείς δεν ειδοποιεί ότι πολεμάμε γύρω από τα είδωλα - φαντάσματα. **Και να μας ειδοποιήσει θα τον ακούσουμε.** Φύση της γενέσως – είμαστε είδωλα. Πρόκλος 258: *ψυχές κόσμου γενέσεως έτοιμες να εξαπατηθούν*. (Ευστάθιος, *Παρεκβολαί* – απολλώνιο είδωλον (άυλος μορφή – φάντασμα). Αινείας (υλικές ψυχές προσκολλώνται στα είδωλα και πάσχουν μύριες συμφορές). *Κάλλος εγχώριον:* οι υλικές ψυχές δεν απομακρύνονται, αλλά γύρω του πολεμούν και συντρίβονται. Πολιτεία 553γ: *ονειροπολούντα και υπνώττοντα όταν και φθάνει στον Άδη.* [↑](#footnote-ref-51)
52. Πρβλ. και Όσκαρ Γουάιλντ *Το Πορτραίτο του Ντόριαν Γκρέυ.*  [↑](#footnote-ref-52)
53. 12 Darauf erschien er in einer anderen Gestalt zweien von ihnen, als sie unterwegs waren und aufs Land gehen wollten. (Mar 16:12 EIN) Μετὰ δὲ ταῦτα δυσὶν ἐξ αὐτῶν περιπατοῦσιν ἐφανερώθη ἐν ἑτέρᾳ μορφῇ πορευομένοις εἰς ἀγρόν (Mar 16:12 BGT) [↑](#footnote-ref-53)
54. Jeremiah 20:9 Kαὶ εἶπα οὐ μὴ ὀνομάσω τὸ ὄνομα kυρίου καὶ οὐ μὴ λαλήσω ἔτι ἐπὶ τῷ ὀνόματι αὐτοῦ. καὶ ἐγένετο ὡς πῦρ καιόμενον φλέγον ἐν τοῖς ὀστέοις μου καὶ παρεῖμαι πάντοθεν καὶ οὐ δύναμαι φέρειν [↑](#footnote-ref-54)
55. Psalm 38:4 ἐθερμάνθη ἡ καρδία μου ἐντός μου καὶ ἐν τῇ μελέτῃ μου ἐκκαυθήσεται πῦρ ἐλάλησα ἐν γλώσσῃ μου [↑](#footnote-ref-55)
56. Vgl. [↑](#footnote-ref-56)